**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS 2018 METŲ SOCIALINIŲ PASLAUGŲ PLANO PATVIRTINIMO**

2018 m. balandžio 26 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 6 straipsnio 12 ir 22 punktais, 16 straipsnio 2 dalies 40 punktu, Lietuvos Respublikos socialinių paslaugų įstatymo 13 straipsnio 3 dalimi, Socialinių paslaugų planavimo metodika, patvirtinta Lietuvos Respublikos Vyriausybės 2006 m. lapkričio 15 d. nutarimu Nr. 1132, Plungės rajono savivaldybės taryba nusprendžia:

Patvirtinti Plungės rajono savivaldybės 2018 metų socialinių paslaugų planą (pridedama).

Savivaldybės meras

SUDERINTA:

Administracijos direktoriaus pavaduotojas, pavaduojantis Administracijos direktorių Č. Kerpauskas

Kalbos tvarkytojas A. Eidukaitis

Juristas V. Tumas

Sprendimą rengė Socialinės paramos skyriaus vedėja Genovaitė Vasylienė

PATVIRTINTA

Plungės rajono savivaldybės

tarybos 2018 m. balandžio 26 d.

sprendimu Nr. T1-

**PLUNGĖS RAJONO SAVIVALDYBĖS**

**2018 METŲ SOCIALINIŲ PASLAUGŲ PLANAS**

**I SKYRIUS**

**ĮVADAS**

**1. Bendra informacija.**

Plungės rajono savivaldybės 2018 metų socialinių paslaugų planas parengtas vadovaujantis Lietuvos Respublikos socialinių paslaugų įstatymu, Socialinių paslaugų planavimo metodika, patvirtinta Lietuvos Respublikos Vyriausybės 2006 m. lapkričio 15 d. nutarimu Nr. 1132, Socialinių paslaugų išvystymo normatyvais, patvirtintais Lietuvos Respublikos socialinės apsaugos ir darbo ministro 2014 m. sausio 20 d. įsakymu Nr. A1-23 „Dėl Socialinių paslaugų išvystymo normatyvų patvirtinimo“, ir kitais teisės aktais.

Socialines paslaugas Plungės rajono savivaldybės gyventojams planuoja ir organizuoja Plungės rajono savivaldybės administracijos Socialinės paramos skyrius. Socialinių paslaugų teikėjai – Savivaldybės, valstybės socialinių paslaugų įstaigos bei visuomeninės organizacijos. Socialinės paramos skyrius, siekdamas organizuoti ir teikti geros kokybės paslaugas gyventojams, sistemingai ir kompleksiškai vertina savivaldybės gyventojų poreikius socialinėms paslaugoms, planuoja realias jų plėtros apimtis, nustato savivaldybės socialinių paslaugų sistemos plėtros prioritetus.

Identifikuojant Plungės rajono savivaldybės pagrindines socialines problemas, remtasi Statistikos departamento prie Lietuvos Respublikos Vyriausybės skelbiamais duomenimis, Plungės rajono savivaldybės administracijos Socialinės paramos, Vaiko teisių apsaugos, Buhalterinės apskaitos skyrių kaupiamais duomenimis, taip pat Plungės rajono seniūnijų, socialinių paslaugų įstaigų ir nevyriausybinių neįgaliųjų organizacijų pateiktais duomenimis.

Plungės rajono savivaldybės 2018 metų socialinių paslaugų planas atitinka Plungės rajono savivaldybės 2010 - 2020 metų Strateginio plėtros plano 1 prioriteto „Rajono infrastruktūra“ 1.4. tikslą „Padidinti socialinio sektoriaus viešųjų paslaugų kokybę ir prieinamumą“ ir šio tikslo uždavinius, taip pat atitinka Plungės rajono savivaldybės 2017 - 2020 metų Strateginio veiklos plano pirmojo tikslo „Ugdyti išsilavinusią ir kultūrą puoselėjančią bendruomenę socialiai saugioje aplinkoje“ 04 „Socialiai saugios ir sveikos aplinkos kūrimo programą“. Remiamasi Plungės rajono sveikatos ir socialinių paslaugų plėtrosgalimybių studija.

Šiame plane vartojamos sąvokos atitinka Lietuvos Respublikos socialinių paslaugų įstatyme ir kituose teisės aktuose apibrėžtas sąvokas.

**2. Socialinių paslaugų teikimo ir plėtros tikslai.**

Socialinės paslaugos teikiamos siekiant užkirsti kelią asmens, šeimos, bendruomenės socialinėms problemoms kilti, taip pat visuomenės socialiniam saugumui užtikrinti. Socialinių paslaugų tikslas – sudaryti sąlygas asmeniui (šeimai) ugdyti ar stiprinti gebėjimus ir galimybes savarankiškai spręsti savo socialines problemas, palaikyti socialinius ryšius su visuomene, taip pat padėti įveikti socialinę atskirtį.

**Svarbiausi socialinių paslaugų plėtros tikslai:**

* vykdyti socialinės atskirties mažinimą;
* didinti socialinių paslaugų prieinamumą;
* plėsti socialines paslaugas senyvo amžiaus ir neįgaliems asmenims ir jų šeimoms;
* kurti ir plėtoti bendruomenines socialines paslaugas vaikams, likusiems be tėvų

globos;

* teikti kompleksines paslaugas šeimoms ir jų vaikams;
* plėsti paslaugų tinklą ir formuoti vieningą kompleksinę socialinių paslaugų

organizavimo ir teikimo sistemą.

**3. Socialinių paslaugų plano rengėjai.**

2018 metų Socialinių paslaugų plano parengimą organizavo Plungės rajono savivaldybės administracijos Socialinės paramos skyrius. Rengiant planą, dalyvavo socialines paslaugas teikiančių įstaigų vadovai, socialiniai darbuotojai.

**II SKYRIUS**

**BŪKLĖS ANALIZĖ**

**4. Savivaldybės socialinės, ekonominės ir demografinės situacijos įvertinimas.**

Plungės rajono savivaldybės privalumais laikoma palyginti patogi geografinė padėtis, Klaipėdos uosto zonos įtaka, magistralės Šiauliai-Palanga, Tauragė-Mažeikiai, turizmo plėtrai tinkami gausūs rekreaciniai ištekliai. Rajono plotas -110 540 hektarų.

Rajone yra: 1 miestas – Plungė;

4 miesteliai: Alsėdžiai, Kuliai, Plateliai ir Žemaičių Kalvarija;

206 kaimai;

11 seniūnijų: Alsėdžių, Babrungo, Kulių, Nausodžio, Paukštakių, Platelių, Stalgėnų, Šateikių, Žemaičių Kalvarijos, Žlibinų ir Plungės miesto.

**4.1 Vidutinis metinis gyventojų skaičius ir sudėtis:**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Eil. Nr.** | **Rodiklis** | **Gyventojų skaičius** | | | | | | |
|  |  | 2012 m. | 2013 m. | 2014 m. | 2015 m. | 2016 m. | 2017 m. | 2018 m. |
| 1. | Gyventojų skaičius | 37576 | 37082 | 36498 | 36052 | 35514 | 34737 | 33749 |
|  | iš jų: |  |  |  |  |  |  |  |
| 1.1 | mieste | 19785 | 19483 | 19153 | 18904 | 18593 | 18014 | 17318 |
| 1.2 | kaime | 17791 | 17599 | 17345 | 17148 | 16921 | 16723 | 16431 |
| 2. | Iš bendro gyventojų skaičiaus: |  |  |  |  |  |  |  |
| 2.1 | pensinio amžiaus gyventojų | 7998 | 8084 | 8117 | 7976 | 7836 | 7749 | 7688 |
| 2.2 | darbingo amžiaus gyventojų | 22799 | 22799 | 22582 | 22390 | 22120 | 22016 | 20339 |
| 2.3 | neįgaliųjų skaičius | 3833 | 2953 | 2853 | 2611 | 2551 | 2551 | 2432 |
| 2.4 | vaikų iki 18 metų, iš jų: | 9590 | 7782 | 7112 | 6953 | 7304 | 6527 | 5722 |
| 2.4.1 | vaikų su negalia | 233 | 236 | 224 | 206 | 208 | 208 | 223 |
| 2.4.2 | globojamų (rūpinamų) vaikų | 109 | 101 | 113 | 119 | 98 | 99 | 97 |
| 3. | Socialinės rizikos šeimos, esančios VTAS apskaitoje | 151 | 154 | 153 | 154 | 156 | 165 | 177 |
| 3.1 | vaikų skaičius socialinės rizikos šeimose | 353 | 357 | 366 | 351 | 340 | 363 | 403 |

2018 metų pradžioje, Statistikos departamento duomenimis, Plungės rajono savivaldybėje gyveno 33 749 gyventojai. Rajono centre – Plungėje – gyvena apie 51,3 proc. visų savivaldybės gyventojų, 48,7 procento gyvena seniūnijų centruose ir kaimuose.

Plungės rajone nemažą gyventojų dalį sudaro pagyvenę ir neįgalūs asmenys. Palyginti su bendru rajono gyventojų skaičiumi, jie sudaro 30,0 procento. Tai žmonės, kuriems reikalingos kompleksiškai teikiamos kitokios socialinės paslaugos.

Plungės rajono savivaldybėje dėl mažo vaikų gimstamumo ir didelio žmonių mirtingumo nuolat mažėja gyventojų skaičius. Socialinės paramos skyriaus duomenimis, 2017 metais užregistruoti 423 gimusieji vaikai ir 455 mirę asmenys:

|  |  |  |  |  |  |  |  |
| --- | --- | --- | --- | --- | --- | --- | --- |
| ***Rodikliai*** | **2011 m.** | **2012 m.** | **2013 m.** | **2014 m.** | **2015 m.** | **2016 m.** | **2017 m.** |
| Gimė vaikų | 412 | 411 | 410 | 372 | 449 | 433 | 423 |
| Mirė asmenų | 530 | 465 | 541 | 481 | 494 | 479 | 455 |
| Prieaugis (vnt.) | -118 | -54 | -131 | -109 | -45 | -46 | -32 |

**4.2. Gyventojų socialinių paslaugų poreikius lemiantys veiksniai.**

Plungės rajono savivaldybės gyventojų socialinių paslaugų poreikį lemia panašūs veiksniai: visuomenės senėjimas, negalia, emigracija, socialinė rizika, nedarbas.

**Visuomenės senėjimas.** Šį veiksnį atspindi demografinis senatvės koeficientas, kuriuo nustatomas pagyvenusių (65 metų ir vyresnio amžiaus) žmonių skaičius, tenkantis šimtui vaikų iki 15 metų amžiaus. Plungės rajono savivaldybėje per 2013-2017 metų laikotarpį demografinis senatvės koeficientas nuolat didėjo, yra mažesnis už Lietuvos Respublikos vidurkį. Spartūs amžiaus struktūros pokyčiai turi įtakos naujų socialinių problemų atsiradimui, didėja poreikis socialines paslaugas teikti vyresnio amžiaus asmenims.



**Negalia.** Neįgalieji ir pensinio amžiaus asmenys – tai viena labiausiai pažeidžiamų asmenų grupė, reikalaujanti pagalbos. Vienas iš socialinių paslaugų tikslų – asmens (šeimos) socialinių ryšių su visuomene palaikymas, socialinės atskirties įveikimas nepaisant turimos negalios.Negalia sąlygoja poreikį bendrosioms, socialinės priežiūros ir socialinės globos paslaugoms, aprūpinimą techninės pagalbos priemonėmis, būsto pritaikymą neįgaliųjų poreikiams. Įgyvendinant neįgaliųjų socialinės integracijos tikslus, svarbu teikti paslaugas pagyvenusiesiems ir neįgaliesiems bei jų šeimoms, užtikrinti lygias galimybes jiems dalyvauti visose gyvenimo srityse.

Neįgaliųjų ir pensinio amžiaus asmenų skaičius nuolat kinta, įstatymo nustatyta tvarka jiems yra įvertinami specialieji poreikiai socialinėms paslaugoms gauti, nustatomi specialiųjų poreikių lygiai ir išduodami neįgaliojo pažymėjimai.

**Asmenims nustatyti specialieji poreikiai:**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  | **2011 m.** | **2012 m.** | **2013 m.** | **2014 m.** | **2015 m.** | **2016 m.** | **2017m.** |
| 1. | Asmenų skaičius, kuriems nustatytas: | 615 | 699 | 571 | 487 | 888 | 1297 | 1268 |
| 1.1. | specialusis nuolatinės slaugos poreikis | 256 | 352 | 301 | 228 | 459 | 561 | 514 |
| 1.2. | specialusis nuolatinės priežiūros (pagalbos) poreikis | 359 | 347 | 270 | 259 | 429 | 736 | 754 |
| 2. | Asmenų skaičius, kuriems nustatyti specialiųjų poreikių lygiai: | 436 | 473 | 377 | 289 | 268 | 243 | 205 |
| 2.1. | didelių specialiųjų poreikių lygis | 344 | 407 | 309 | 238 | 213 | 195 | 162 |
| 2.2. | vidutinių specialiųjų poreikių lygis | 89 | 64 | 63 | 50 | 54 | 48 | 43 |
| 2.3. | nedidelių specialiųjų poreikių lygis | 3 | 2 | 5 | 1 | 1 | 0 | 0 |

**Socialinė rizika** – tai veiksniai ir aplinkybės, dėl kurių asmenys patiria ar yra pavojus patirti jiems socialinę atskirtį. *Socialinės rizikos šeima* apibrėžiama kaip šeima, kurioje auga iki 18 metų vaikai ir bent vienas iš tėvų piktnaudžiauja alkoholiu, psichotropinėmis ar toksinėmis medžiagomis, yra priklausomas nuo azartinių lošimų, dėl socialinių įgūdžių stokos nemoka ir negali tinkamai prižiūrėti savo vaikų, naudoja smurtą prieš vaikus, ir todėl iškyla pavojus vaikų vystymuisi bei saugumui. Plungės rajono savivaldybės administracijos Vaiko teisių apsaugos skyrius tvarko apskaitą šeimų, kurios įrašomos į socialinės rizikos šeimų apskaitą.

**Socialinės rizikos šeimų, auginančių nepilnamečius vaikus, situacija savivaldybėje:**

|  |  |  |  |  |  |  |  |
| --- | --- | --- | --- | --- | --- | --- | --- |
| **Eil.**  **Nr.** | **Vaiko teisių apsaugos skyriaus apskaitoje įrašyta** | **2012 m.** | **2013 m.** | **2014 m.** | **2015 m.** | **2016 m.** | **2017 m.** |
| 1. | Socialinės rizikos šeimų skaičius | 154 | 153 | 154 | 156 | 165 | **177** |
| 2. | Vaikų, augančių šiose šeimose, skaičius | 357 | 366 | 351 | 340 | 363 | **403** |

Socialinėmis paslaugomis (socialinių įgūdžių ugdymas, intensyvi krizių įveikimo pagalba, psichosocialinė pagalba, apgyvendinimas Krizių centre, pagalba globėjams (rūpintojams) ir įvaikintojams ir kitos) galima sumažinti neigiamas socialinių problemų pasekmes. Socialinių įgūdžių ugdymo ir palaikymo paslaugas teikia 18 socialinių darbuotojų darbui su socialinės rizikos šeimomis.

*Socialinės rizikos asmenys* dažniausiai neturi gyvenamojo būsto, piktnaudžiauja alkoholiu, smurtauja, vykdo nusikalstamą veiklą ir yra visiškai praradę gebėjimą savarankiškai rūpintis asmeniniu gyvenimu. Jie sunkiai prisitaiko prie socialinėse įstaigose keliamų vidaus tvarkos taisyklių.

**Nedarbas**. Nedarbas siejamas su asmens (šeimos) mažomis pajamomis, negebėjimu apsirūpinti pirmos būtinybės ir kitomis prekėmis, apmokėti mokesčių, sveikatos draudimo nebuvimu.

Plungės rajono savivaldybėje registruotų bedarbių ir darbingo amžiaus asmenų santykis nuolat mažėja; 2018 m. sausio 1 d. nedarbo lygis sudarė 6,5 proc., ir jis yra mažesnis, palyginti su Telšių apskrities bei šalies vidurkiais.

|  |  |  |  |  |  |  |  |
| --- | --- | --- | --- | --- | --- | --- | --- |
| **Savivaldybės** | **Bedarbių santykis su darbingo amžiaus gyventojais (proc.)** | | | | | | |
| **2012-01-01** | **2013-01-01** | **2014-01-01** | **2015-01-01** | **2016-01-01** | **2017-01-01** | **2018-01-01** |
| Plungės rajono savivaldybė | 11,4 | 11,53 | 10,5 | 8,7 | 8,0 | 7,1 | 6,5 |
| Rietavo savivaldybė | 11,5 | 11,97 | 10,1 | 8,1 | 7,5 | 6,8 | 6,5 |
| Vidutiniškai Telšių apskrityje | 14,4 | 14,37 | 13,3 | 11,1 | 9,7 | 8,7 | 8,3 |
| Vidutiniškai Lietuvoje | 11,7 | 13,3 | 10,9 | 9,5 | 8,7 | 8,1 | 7,9 |

Telšių teritorinės darbo biržos Plungės skyriuje 2018-01-01 buvo įregistruota 1 850 ieškančių darbo asmenų, iš kurių 1 602 asmenys - bedarbiai. Tarp bedarbių žmonių moterys sudarė 52,5 proc., kaimo gyventojai - 45,5 proc., jaunesni kaip 25 metų amžiaus bedarbiai – 10,8 procento ir vyresni nei 50 m. amžiaus sudarė 21,16 procento.

**2012-2018 metų darbo rinkos apžvalga Telšių apskrities Plungės rajono savivaldybėje.**


|  |  |  |  |  |  |  |  |
| --- | --- | --- | --- | --- | --- | --- | --- |
| **Rodikliai** | **2012-01-01** | **2013-01-01** | **2014-01-01** | **2015-01-01** | **2016-01-01** | **2017-01-01** | **2018-01-01** |
| 1.Įregistruota ieškančių darbo asmenų | 3495 | 3318 | 3000 | 2382 | 2296 | 3183 | 1850 |
| 2.Įregistruota bedarbių, iš jų: | 2822 | 2629 | 2499 | 1953 | 1903 | 3081 | 1602 |
| 2.1. moterų | 1397 | 1285 | 1233 | 960 | 923 | 1294 | 842 |
| 2.2. gyvenančių kaimo vietovėse | 1173 | 1166 | 1166 | 862 | 867 | 1223 | 729 |
| 2.3. jaunimo iki 25 m. amžiaus | 530 | 409 | 374 | 237 | 206 | 674 | 173 |
| 2.4. vyresnių nei 50 m. amžiaus | 747 | 765 | 764 | 700 | 356 | 347 | 339 |
| 3. Darbo rinkoje papildomai remiami bedarbiai | 2898 | 3096 | 2087 | 1588 | 1519 | 2084 | 329 |

**Migracija.** Analizuojant gyventojų migraciją, remiamasi Lietuvos statistikos departamento informacija, kurioje fiksuoti tik registruotos migracijos duomenys. Šie duomenys šiek tiek skiriasi nuo realaus gyventojų judėjimo. Daugiausia emigruoja jauni darbingo amžiaus žmonės.

**Vidaus ir tarptautinė migracija Plungės rajono savivaldybėje 2012-2017 metais:**

|  |  |  |  |  |  |  |
| --- | --- | --- | --- | --- | --- | --- |
|  | **2012 m.** | **2013 m.** | **2014 m.** | **2015 m.** | **2016 m.** | **2017 m.** |
| **Atvyko asmenų** | 953 | 911 | 994 | 1009 | 1172 | 1060 |
| **Išvyko asmenų** | 1392 | 1342 | 1286 | 1464 | 1871 | 1945 |
| **Neto migracija** | -429 | -431 | -292 | -455 | -699 | -885 |

**Mažos pajamos.** Mažas pajamas gaunantiems asmenims (šeimoms) mokamos socialinės pašalpos. Vidutiniškai 2017 metais socialinės pašalpos buvo mokamos 853 gavėjams, per metus išmokėta 498 519 eurų. Socialinė pašalpa buvo skiriama ne tik bedarbiams, bet ją gaudavo ir dalis dirbančiųjų šeimų, nes jų gaunamų pajamų dydis buvo mažesnis nei valstybės remiamų pajamų dydis. Asmenų (šeimų) bedarbystės ar nepritekliaus atvejais teikiama ne tik piniginė socialinė parama, bet ir socialinės paslaugos: daug dėmesio skiriama informavimui, tarpininkavimui, atstovavimui, aprūpinimui maisto produktais. Bedarbiai skatinami integruotis į darbo rinką.

****

**5. Esamos socialinių paslaugų infrastruktūros savivaldybėje analizė.**

Vadovaudamasi Lietuvos Respublikos socialinių paslaugų įstatymu, Savivaldybė atsako už socialinių paslaugų teikimo savo teritorijos gyventojams užtikrinimą, planuodama ir organizuodama socialines paslaugas, kontroliuodama bendrųjų socialinių paslaugų ir socialinės priežiūros kokybę. Socialinių paslaugų tinklą Plungės rajono savivaldybėje sudaro stacionarios ir nestacionarios paslaugų įstaigos, kurios yra sukoncentruotos Plungės mieste, taip pat paslaugos, perkamos iš kito pavaldumo socialinių įstaigų.

**Plungės rajono savivaldybėje teikiamų socialinių paslaugų infrastruktūra:**

|  |  |  |  |  |  |
| --- | --- | --- | --- | --- | --- |
| **Eil. Nr.** | **Socialinių paslaugų įstaigos tipas pagal žmonių socialines grupes[[1]](#footnote-1)** | **Socialinių paslaugų įstaigos pavadinimas** | **Pavaldumas[[2]](#footnote-2)** | **Gavėjų skaičius** | |
| **Iš viso** | **Iš jų -finansuojamų Savivaldybės** |
| 1. | Socialinės globos namai seniems ir suaugusiems su negalia asmenims | VšĮ Plungės parapijos globos namai | Religinės bendruomenės | 28 | 28 |
| Žemaičių Kalvarijos „Carito“ skyriaus globos namai | 30 | 20 |
| VšĮ Rietavo parapijos globos namai | 30 | 24 |
| Plungės rajono savivaldybės ligoninės Palaikomojo gydymo ir slaugos skyrius | Plungės rajono savivaldybė | 5 | 5 |
| Dūseikių socialinės globos namai | SADM | 4 | 4 |
| Stonaičių socialinės globos namai | 22 | 22 |
| Padvarių socialinės globos namai | 3 | 3 |
| Antavilių pensionatas | 1 | 1 |
| Prūdiškių socialinės globos namai | 1 | 1 |
| Viliaus Gaigalaičio globos namai | Klaipėdos r. savivaldybė | 3 | 3 |
| 2. | Socialinės globos namai tėvų globos netekusiems vaikams | Plungės vaikų globos namai | Plungės rajono savivaldybė | 33 | 33 |
| Šiaulių vaikų globos namai „Šaltinis“ | SADM | 2 | 2 |
| 3. | Laikino gyvenimo namai | Plungės krizių centras, iš jų:  Nakvynės namų skyrius  Moterų krizių centro skyrius | Plungės rajono savivaldybė | 56  33 | 56  33 |
| 4. | Dienos socialinė globa | Plungės socialinių paslaugų centras | 14 | 14 |
| 5. | Savarankiško gyvenimo namai | - |  | - | - |
| 6. | Socialinės priežiūros centrai | Viešoji įstaiga Plungės vaikų globos agentūra „Cyrulis“ | NVO | 41 | 41 |
| Vaikų ir jaunimo centras „Vilties vėrinėliai“ | 37 | 37 |
| Viešoji įstaiga Šateikių vaikų dienos centras | 30 | 30 |
| Biudžetinė įstaiga Plungės socialinių paslaugų centras | Plungės rajono savivaldybė | 233 | 233 |
| 7. | Bendruomeninės įstaigos |  | - | - | - |
| 8. | Švietimo / ugdymo įstaigos | Plungės specialiojo ugdymo centras | Plungės rajono savivaldybė | 82 | 82 |
| Vaikų lopšelio - darželio „Pasaka“ | 19 | 19 |
| 9. | Kitos socialinių paslaugų įstaigos | Sutrikusio intelekto žmonių globos bendrija „Plungės viltis“. | NVO | 62 nariai |  |
| Plungės sutrikusios psichikos žmonių globos bendrija „Mūsų atžala“ | NVO | 49  nariai |  |
| Lietuvos aklųjų ir silpnaregių sąjungos Plungės rajono filialas | NVO | 45  nariai |  |
| Telšių apskrities sergančiųjų nervų – raumenų ligomisasociacija | NVO | 50 narių |  |
| Plungės rajono neįgaliųjų draugija | NVO | 131 narys |  |
| Plungės sergančiųjų cukriniu diabetu klubas | NVO | 86  nariai |  |
| Cerebralinio paralyžiaus asociacijos Plungės skyrius | NVO | 65  nariai |  |
|  |  | VšĮ „Edukacija kitaip“ | NVO | 740 unikalių gavėjų |  |

**Plungės rajono savivaldybėje pagrindiniai socialinių paslaugų teikėjai** yra Plungės rajono savivaldybės biudžetinės įtaigos, viešosios įstaigos ir nevyriausybinės organizacijos. Ugdymo ir lavinimo paslaugos yra teikiamos vaikų lopšelio – darželio „Pasaka“ globos grupėje bei Plungės specialiojo ugdymo centre.

**Plungės socialinių paslaugų centras** yra įsikūręs Mendeno g. 4, Plungėje.

Vykdant Plungės socialinių paslaugų centro veiklą, yra siekiama stiprinti įvairių grupių rajono gyventojų gebėjimus ir galimybes savarankiškai spręsti savo socialines problemas, palaikyti socialinius ryšius su visuomene, padėti įveikti socialinę atskirtį ir užtikrinti socialinį saugumą. Socialinių paslaugų centras gyventojams teikia šias socialines paslaugas:

1. Bendrąsias socialines paslaugas:

* specialaus transporto paslauga,
* nemokamo maitinimo paslauga labdaros valgykloje.

2. Socialinės priežiūros paslaugas:

* socialinių įgūdžių ugdymas ir palaikymas socialinės rizikos šeimoms,

auginančioms nepilnamečius vaikus;

* socialinių įgūdžių ugdymas ir palaikymas suaugusiems asmenims su proto negalia;
* pagalbos į namus paslaugos senyvo amžiaus ir neįgaliems asmenims.

3. Socialinės globos paslaugos:

* dienos socialinė globa asmenims su negalia institucijoje;
* integralios pagalbos paslaugos asmenims jų namuose pagal projektą „Integrali

pagalba“.

4. Vykdoma Globėjų (rūpintojų) ir įtėvių paieškos, rengimo, atrankos, konsultavimo ir pagalbos jiems teikimo programa.

5. Neįgaliųjų aprūpinimas kompensacine technika.

6. Dalyvauja Europos pagalbos labiausiai skurstantiems asmenims fondo projekte.

7. Vykdo asmens gebėjimo pasirūpinti savimi ir priimti kasdienius sprendimus nustatymo funkciją.

8. Vykdomas iš „Iki“ parduotuvių gautų paskutinės dienos maisto produktų dalijimas labiausiai nepasiturintiems rajono gyventojams. Dalyvauja „Maisto banko“ akcijose.

Plungės socialinių paslaugų centras turi reikiamas licencijas ir leidimus įstaigos veiklai vykdyti:

* licencija institucinei socialinei globai ( dienos) suaugusiems asmenims su negalia

teikti;

* leidimas – higienos pasas;
* įstaigos asmens sveikatos priežiūros licencija;
* licencija socialinei globai teikti. Socialinė globa vaikams su negalia, suaugusiems

asmenims su negalia, senyvo amžiaus asmenims namuose.

Įgyvendindama Lietuvos Respublikos socialinių paslaugų įstatymo pakeitimo nuostatas, Plungės rajono savivaldybės taryba 2018 m. kovo 29 d. sprendimu Nr. T1-53 patvirtino Globos centro ir vaiko budinčio globotojo veiklos organizavimo Plungės rajono savivaldybėje tvarkos aprašą ir Plungės socialinių paslaugų centrui pavedė vykdyti Globos centro funkcijas. Globos centras, įgyvendindamas vaiko globėjo (rūpintojo) teises ir pareigas, pagal tarpusavio bendradarbiavimo ir paslaugų teikimo sutartis perduos likusį be tėvų globos vaiką, socialinę riziką patiriantį vaiką prižiūrėti budinčiam globotojui, teiks ir organizuos socialines paslaugas bei kitą pagalbą vaikui ir globotojui. Globos centro pagrindinė funkcija - globėjų (rūpintojų) ir įtėvių paieška, rengimas, atranka ir pagalbos jiems teikimas.

**Plungės krizių centras,** įsikūręs Dariaus ir Girėno g. 50, Plungėje, teikia šias socialines paslaugas suaugusiems socialinės rizikos asmenims bei krizinėje situacijoje atsidūrusioms šeimoms:

1. Bendrąsias socialines paslaugas (informavimo, konsultavimo, tarpininkavimo ir atstovavimo).

2. Socialinės priežiūros paslaugas socialinės rizikos suaugusiems asmenims:

2.1. laikino apnakvindinimo paslaugos (iki 3 parų);

2.2. apgyvendinimo Nakvynės namuose ir Krizių centre paslaugos;

2.3. intensyvi krizių įveikimo pagalba.

Krizių centro klientams ugdomi darbiniai įgūdžiai, organizuojamos sociokultūrinės paslaugos, mokoma tėvystės įgūdžių, organizuojamos sveikatos priežiūros paslaugos. Klientai motyvuojami ieškoti darbo ir įsidarbinti, spręsti gyvenamojo būsto paieškos klausimus. Įstaiga bendradarbiauja su labdaros ir paramos fondu „Maisto bankas“, dalyvauja rengiamose akcijose.

**Plungės vaikų globos namai,** įsikūrę V. Mačernio g. 31, Plungėje. Šiuo metu įstaigoje gyvena 33 vaikai nuo 1 iki 18 metų arba kol įgyja bendrąjį išsilavinimą. Įstaiga užtikrina globojamam ar laikinai globos namuose apgyvendintam vaikui socialinę globą bei kitas socialines paslaugas. Vaikai gyvena šeimynomis. Įstaigai suteiktos licencijos ilgalaikei ir trumpalaikei socialinei globai vaikams ir vaikams su negalia teikti.

Plungės vaikų globos namai dalyvauja Socialinės apsaugos ir darbo ministerijos vykdomame Stacionarių socialinės globos įstaigų pertvarkos projekte, kuris vyks iki 2020 metų. Įgyvendinus pertvarkos projektą, visi tėvų globos netekę vaikai bus globojami šeimose arba gyvens bendruomeniniuose šeimos namuose.

Vykdant Perėjimo nuo institucinės globos prie šeimos ir bendruomenėje teikiamų paslaugų neįgaliesiems ir likusiems be tėvų globos vaikams 2014-2020 metų veiksmų planą, patvirtintą. Lietuvos Respublikos socialinės apsaugos ir darbo ministro 2014 m. vasario 14 d įsakymu Nr. A1-83, antrame pertvarkos etape (2017-2020 m.) numatomas bendruomeninių paslaugų infrastruktūros kūrimas, naujų formų išbandymas. 2014–2017 metais Plungės vaikų globos namuose globojamų vaikų skaičiaus sumažėjo nuo 59 iki 31 vaiko.

Plungės rajono savivaldybės taryba 2018 m. vasario 15 d. sprendimu T- 11 „Dėl pritarimo Individualiam Plungės vaikų globos namų pertvarkos planui“ pritarė priemonių planui, kurio tikslas - likusiam be tėvų globos vaikui sudaryti sąlygas augti saugioje ir jo raidai palankioje aplinkoje – globėjų (rūpintojų), įtėvių šeimoje ar šeimynoje ir gauti pagalbą bendruomenėje. Nuo 2020 metų likusiems be tėvų globos vaikams ir socialinės rizikos vaikams ilgalaikė (trumpalaikė) socialinė globa bus teikiama Bendruomeniniuose vaikų namuose arba jie bus globojami šeimoje (šeimynoje). Vaikų globos namų pastato laisvose patalpose planuojama teikti Globos centro (Socialinių paslaugų centro padalinys) paslaugas, laikino apgyvendinimo ir intensyvios krizių įveikimo ir pagalbos paslaugas smurtą patyrusioms motinoms su vaikais, laikino atokvėpio paslaugas šeimai ir globėjams bei vaikų dienos užimtumo paslaugas, kurias organizuos NVO.

Tėvų globos netekusiems vaikams planuojama teikti paslaugas bendruomenėje:

1. bendruomeniniams vaikų namams įkurti planuojama pirkti 2 namus arba pritaikyti Savivaldybės turimas patalpas iš projekto skirtų lėšų; juose gyvens po 6-8 nepilnamečius vaikus;

2. apsaugotame būste ar savarankiško gyvenimo namuose gyvens 18-24 metų amžiaus 8 asmenys, turintys negalią (butas perkamas arba pritaikomos Savivaldybės turimos patalpos);

3. palydimoji globa bus teikiama 16-21 metų amžiaus vaikams, galintiems gyventi iš dalies savarankiškai (perkamas butas arba pritaikomos Savivaldybės turimos patalpos).

Planuojamos paslaugų rūšys yra numatomos pagal šiuo metu esantį jų poreikį. Projekto įgyvendinimo metu (iki 2020 metų) jos gali keistis ir bus organizuojamos pagal poreikį ir galimybes.

**Plungės parapijos senelių globos namai ir Žemaičių Kalvarijos „Carito“ skyriaus globos namai** teikia ilgalaikės socialinės globos paslaugas senyvo amžiaus bei negalią turintiems asmenims. Juose šiuo metu gyvena po 28-30 asmenų.

**Stonaičių socialinės globos nama**i, esantys Plungės rajono savivaldybės teritorijoje, teikia ilgalaikės socialinės globos paslaugas 160 proto ir psichinę negalią turinčių asmenų.

**Plungės rajono savivaldybės ligoninės Palaikomojo gydymo ir slaugos skyrius** teikia trumpalaikės socialinės globos paslaugas senyvo amžiaus ir suaugusiems asmenims su negalia bei asocialiems asmenims.

**Nevyriausybinės neįgaliųjų įstaigos** teikia gyventojams bendrąsias socialines paslaugas, ypač sociokultūrines, tarpusavio pagalbos, iš dalies teikia socialinių įgūdžių ugdymo ir palaikymo bei kitas paslaugas.

2018 metais Neįgaliųjų reikalų departamentas prie Socialinės apsaugos ir darbo ministerijos Plungės sergančiųjų cukriniu diabetu klubui paskyrė 9 vietų neįgaliesiems pritaikytą automobilį „Ford Transit Custom“.

**Plungės vaikų globos agentūra „Cyrulis“**, **„Vilties vėrinėliai“ ir Šateikių vaikų dienos centras** teikia dienos socialinės priežiūros paslaugas socialinės rizikos ir mažas pajamas gaunančių šeimų vaikams ir jų tėvams. Juos lanko 117 mokyklinio amžiaus vaikų.

**VšĮ „Edukacija kitaip“** teikia kompleksines paslaugas Bendruomeniniuose šeimos namuose, esančiuose M. Oginskio rūmų patalpose.

**Plungės specialiojo ugdymo centras** yra įsikūręs Mendeno g. 4, Plungėje. Čia teikiamas pradinis ir pagrindinis specialusis ugdymas 82 vaikams su intelekto ir fizine negalia, atidarytas Švietimo pagalbos ir konsultavimo skyrius autizmo sindromą turintiems vaikams, jų tėvams ir pedagogams. Centre veikia bendrabutis, skirtas atokiau gyvenantiems vaikams, o vaikai, gyvenantys iki 3 km nuo centro, nemokamai vežami specialiu transportu.

**Vaikų lopšelio - darželio „Pasaka**“ vaikų su negalia grupėje teikiamos ugdymo paslaugos 19 vaikų su negalia nuo 3 iki 7 metų amžiaus.

**6. Savivaldybės galimybių teikti socialines paslaugas ir socialinių paslaugų poreikio įvertinimas.**

Pagrindiniai socialinių paslaugų gavėjai Plungės rajono savivaldybėje yra senyvo amžiaus asmenys, asmenys su negalia, likę be tėvų globos vaikai, socialinės rizikos asmenys, socialinės rizikos šeimos bei jose augantys vaikai.

Savivaldybės administracijos Socialinės paramos skyrius, vykdydamas teisės aktais nustatytas socialinių paslaugų organizavimo funkcijas, seniūnijų socialiniai darbuotojai teikia informavimo bei konsultavimo paslaugas, vykdo kitas nustatytas administravimo procedūras: socialinių paslaugų skyrimą, socialinių paslaugų poreikio nustatymą, finansinių galimybių vertinimą. Plungės rajono savivaldybės gyventojams siekiama teikti kuo daugiau ir įvairesnių socialinių paslaugų, atsižvelgiant į jų poreikius.

|  |  |  |  |  |
| --- | --- | --- | --- | --- |
|  | **Socialinių paslaugų rūšys pagal žmonių socialines grupes[[3]](#footnote-3)** | **Asmenų skaičius, kuriems nustatytas socialinių paslaugų poreikis** | | **Socialinių paslaugų tenka 1000 gyventojų** |
| **Įvertintas** | **Nepatenkintas** | **Tenka vietų** |
| 1 | 2 | 3 | 4 | 5 |
| **1.** | **Ilgalaikė socialinė globa** | **155** | **13** | **4,6** |
| 1.1. | Senyvo amžiaus asmenims ir suaugusiems asmenims su negalia | 120 | 13 | x |
| 1.2. | Vaikams su negalia | 2 | x | x |
| 1.3. | Likusiems be tėvų globos vaikams | 33 | x | x |
|  |  |  |  |  |
| **2.** | **Trumpalaikė socialinė globa s**enyvo amžiaus asmenims ir suaugusiems asmenims su negalia Plungės rajono savivaldybės ligoninėje | **8** | **x** | **0,24** |
| **3.** | **Dienos socialinė globa** | **44** | **7** | **1,30** |
| 3.1. | Sunkią negalią turintiems asmenims institucijoje - Plungės socialinių paslaugų centre | 14 | x | x |
| 3.2 | Sunkią negalią turintiems asmenims - jų namuose (integralios pagalbos paslaugos) | 30 | 7 | x |
| **4.** | **Socialinės priežiūros paslaugos** | **876** | **x** | **25,96** |
| 4.1. | Specialiųjų poreikių turinčių asmenų apgyvendinimas savarankiško gyvenimo namuose | 10 | 10 | x |
| 4.2**.** | Pagalbos į namus paslaugos teikiamos specialiųjų poreikių turintiems asmenims | 164 | x | x |
| 4.3. | Socialinių įgūdžių ugdymo ir palaikymo paslaugos teikiamos socialinės rizikos šeimoms, auginančioms vaikus | 177 šeimos,  403 juose augantys vaikai | x | x |
| 4.4. | Socialinių įgūdžių ugdymo ir palaikymo paslaugos proto negalią turintiems asmenims - Socialinių paslaugų centre | 17 | x | x |
| 4.5. | Laikino apnakvindinimo (iki 3 parų) paslaugos teikiamos Plungės krizių centre | 31 | x | x |
| 4.6. | Apgyvendinimo paslaugos teikiamos Plungės krizių centre | 74 | x | x |
| **5.** | **Bendrosios socialinės paslaugos** | **1357** | **x** | **39,0** |
| 5.1. | Maitinimo organizavimas (karštas maistas valgykloje, sauso maisto daviniai) | 1320 | x | x |
| 5.2. | Transporto organizavimas | 32 |  | x |
| 5.3. | Kitos bendrosios paslaugos | Pagal poreikį | x | x |
|  |  |  |  |  |

**6. 1. Savivaldybės organizuojamų socialinių paslaugų analizė.**

Plungės rajono savivaldybėje teikiamos žemiau išvardytos socialinės paslaugos.

**Ilgalaikės socialinės globos paslaugos** teikiamos nesavarankiškiems senyvo amžiaus ir suaugusiems asmenims su negalia, kuriems reikalinga nuolatinė specialistų priežiūra ir artimieji dėl objektyvių priežasčių negali jais pasirūpinti. Ilgalaikės socialinės globos paslaugos taip pat teikiamos ir be tėvų globos likusiems vaikams.

2018 metų sausio 1 d. stacionarios socialinės globos paslaugos buvo perkamos iš parapinių Plungės, Rietavo ir Žemaičių Kalvarijos globos namų bei kitų valstybinių socialinės globos įstaigų 107 Plungės rajono savivaldybės gyventojams, iš kurių 74 asmenys buvo su sunkia negalia ir 33 - senyvo amžiaus ir neįgalūs asmenys. Per 2017 metus globos namuose apgyvendinta 19 asmenų.

Skiriant ilgalaikes socialinės globos paslaugas asmenims, yra vertinamas socialinės globos poreikis ir jų finansinės galimybės mokėti už teikiamas paslaugas. Asmuo už paslaugas kiekvieną mėnesį moka 80 proc. gaunamų pajamų, 1 proc. nuo turimo turto vertės, viršijančios normatyvą, ir 100 proc. gaunamos tikslinės slaugos ar tikslinės priežiūros (pagalbos) kompensacijos. Susidaręs skirtumas tarp nustatytos paslaugos kainos per mėnesį ir asmens įmokų nuo gaunamų pajamų apmokamas iš specialiosios tikslinės dotacijos ir Savivaldybės biudžeto lėšų.

**Trumpalaikės socialinės globos paslaugos** Plungės rajono savivaldybės ligoninės Palaikomojo gydymo ir slaugos skyriuje yra teikiamos asmenims, kuriems dėl ligos, nepriežiūros, neįgalumo, senatvės ar sveikatos privalomuoju draudimu nedraustiems asmenims ši paslauga yra reikalinga. Poreikis išauga šaltuoju metų laiku, kai vieniši asmenys nebegali savarankiškai pasirūpinti savo buitimi, asocialūs asmenys neturi nuolatinio šildomo būsto. 2017 metais šia paslauga pasinaudojo 8 Plungės rajono gyventojai, iš kurių 7 turėjo sunkią negalią.

**Socialinės globos paslaugos teikiamos tėvų globos netekusiems** **vaikams**, kuriems nustatoma laikinoji ar nuolatinė globa arba rūpyba. 2017 metais šios paslaugos teikiamos 29 vaikams Plungės vaikų globos namuose ir 2 vaikams su negalia Šiaulių vaikų globos namuose „Šaltinis“. Plungės VTAS duomenimis, šiais metais nežymiai auga globojamų (rūpinamų) vaikų skaičius šeimose.

|  |  |  |  |  |
| --- | --- | --- | --- | --- |
| **Metai** | **Nustatomų globų (rūpybų)**  **skaičius per metus** | **Bendras globojamų**  **(rūpinamų) vaikų skaičius** | **Iš bendro globojamų (rūpinamų) vaikų skaičiaus:** | |
| **šeimoje** | **institucijoje** |
| 2013 | 29 | 113 | 60 | 53 |
| 2014 | 27 | 119 | 60 | 59 |
| 2015 | 11 | 98 | 50 | 48 |
| 2016 | 24 | 99 | 59 | 41 |
| **2017** | **26** | **97** | **66** | **31** |

Nustatant globą, siekiama laikytis globos nustatymo šeimoje prioriteto ir tenkinti pagrindinį vaiko interesą – augti šeimos aplinkoje, tačiau tai įgyvendinti gana sudėtinga, nes neatsiranda šeimų, sutinkančių globoti ir įvaikinti vaikus**.** Dažnai šeimos, išklausiusios GIMK organizuojamus mokymus, pageidauja globoti vaikus iki 3 metų amžiaus, dažniausiai - mergaites. Dėl to vyresnio amžiaus vaikai lieka globojami institucijoje. Bet kokio amžiaus vaikus į šeimą globoti dažniausiai priima artimi giminaičiai - vyresni broliai ar seserys, dėdės, tetos ir seneliai.

Globos centrui pradėjus savo veiklą, jis taps be tėvų globos likusio vaiko teisėtu globėju (rūpintoju), vaiką galės perduoti budinčiam globotojui, rūpinsis vaiko grąžinimu į biologinę šeimą arba ieškos artimų giminaičių ar šeimų, galinčių globoti vaikus.

**Dienos socialinės globos paslaugas sunkią negalią turintiems asmenims teikia** Plungės socialinių paslaugų centras. Neįgaliems asmenims teikiama kompleksinė, nuolatinės specialistų priežiūros reikalaujanti pagalba dienos metu nuo 3 iki 8 val. per dieną kiekvieną darbo dieną. Ši paslauga teikiama 17 lankytojų, kuriems nustatytas specialusis nuolatinės priežiūros ar specialusis nuolatinės slaugos poreikis.

Socialinių paslaugų centras įgyvendina ES fondo finansuojamą projektą „Integrali pagalba“ ir teikia kompleksines (slaugos ir socialinės priežiūros) paslaugas asmens namuose. Kompleksinių paslaugų teikimui įsigyti 3 automobiliai, mobilią komandą sudaro slaugytoja, socialinė darbuotoja ir jų padėjėjos, reabilitacijos specialistas bei psichologas. Paslaugos teikiamos 30 sunkią negalią turintiems asmenims.

**Vaikams, turintiems specialiųjų ugdymosi poreikių** (negalia, sutrikimai, mokymosi sunkumai), pagal Pedagoginės psichologinės tarnybos nustatytą poreikį yra teikiama švietimo specialistų pagalba. **Lopšelyje – darželyje ,,Pasaka“** organizuojamas ikimokyklinis ugdymas neįgaliems vaikams nuo 3 iki 7 metų amžiaus. Šiuo metu ugdymo ir lavinimo paslaugas gauna 19 neįgalių vaikų, iš kurių 3 naudojasi ir apnakvindinimo paslauga 5 dienas per savaitę.

**Plungės specialiojo ugdymo centras** teikia specialiojo ugdymo paslaugas vaikams su intelekto ir fizine negalia. Centrą lanko 82 mokiniai iki 21 metų amžiaus, iš kurių 2 neįgalūs vaikai mokomi namuose. Centre pradėjo veikti Švietimo pagalbos ir konsultavimo skyrius, teikiantis pagalbą darbuotojams, vaikams, turintiems autizmo spektro sutrikimų, ir vaikų tėvams. Švietimo specialistų pagalba vaikams, turintiems specialiųjų ugdymosi poreikių, teikiama visose bendrojo ugdymo mokyklose.

**Socialinės priežiūros paslaugos.**

Socialinės priežiūros paslaugos teikiamos socialinių paslaugų įstaigose ar asmens namuose. Paslaugų teikimo dažnumas priklauso nuo konkrečios paslaugos ir nuo individualaus asmens (šeimos) tos paslaugos poreikio. Teikiamos šios socialinės priežiūros paslaugos:

* socialinių įgūdžių ugdymo ir palaikymo paslaugos dienos užimtumo grupėje;
* socialinių įgūdžių ugdymo ir palaikymo paslaugos teikiamos Plungės mieste

gyvenančioms socialinės rizikos šeimoms, auginančioms nepilnamečius vaikus;

* pagalbos namuose paslaugos senyvo amžiaus ir negalią turintiems asmenims.

**Socialinių įgūdžių ugdymo ir palaikymo paslaugos** yra teikiamos Socialinių paslaugų centre dienos metu sutrikusio intelekto asmenims virš 18 metų amžiaus. Centras lankytojus atsiveža iš Plungės miesto, Platelių, Žlibinų ir Babrungo seniūnijų. Jį lanko 17 asmenų. Jiems teikiamos šios paslaugos:

* bendrosios socialinės paslaugos (informavimas, konsultavimas, tarpininkavimas, bendravimas, laisvalaikio organizavimas, maitinimo organizavimas (kai paslauga teikiama ilgiau nei 5 val. per dieną), asmens higienos paslaugų organizavimas);
* kasdienio gyvenimo įgūdžių ugdymas ir palaikymas (tvarkant pinigų apskaitą, apsiperkant, atliekant namų ruošos darbus ir pan.);
* darbinių įgūdžių ugdymas (siuvimas, siuvinėjimas, mezgimas, audimas, keramika, darbai iš popieriaus);
* sociokultūrinės paslaugos (kūrybinė veikla, tradicinių švenčių šventimas, sportinė veikla) ir sveikatos stiprinimo paslaugos.

**Socialinių įgūdžių ugdymo ir palaikymo paslaugos teikiamos socialinės rizikos šeimoms, auginančioms nepilnamečius vaikus. S**ocialinės rizikos šeimų, auginančių nepilnamečius vaikus, apskaitą administruoja Vaiko teisių apsaugos skyrius. Į apskaitą įrašytos 177 šeimos dėl tėvų socialinių įgūdžių stokos, tėvų girtavimo, tėvų smurto prieš vaikus, kai vaikui nustatyta laikinoji globa bei dėl kitų priežasčių. Socialinės rizikos šeimų, auginančių vaikus, pasiskirstymas seniūnijose yra labai netolygus.

**Šeimų pasiskirstymas seniūnijose:**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Seniūnijos pavadinimas** | **Etatų sk.** | **Socialinės rizikos šeimų, esančių VTAS apskaitoje, skaičius** | | | | | **Vaikų skaičius šiose šeimose** | | | | |
| **2014 m.** | **2015 m.** | **2016 m.** | **2017 m.** | **2018 m.** | **2014 m.** | **2015 m.** | **2016 m.** | **2017**  **m.** | **2018 m.** |
| Alsėdžių | **1** | 7 | 7 | 8 | 8 | **7** | 20 | 23 | 23 | 22 | **20** |
| Babrungo | **1** | 6 | 6 | 9 | 11 | **10** | 14 | 14 | 20 | 19 | **18** |
| Kulių | **1** | 8 | 8 | 7 | 5 | **6** | 17 | 18 | 15 | 12 | **13** |
| Nausodžio | **1** | 9 | 10 | 10 | 13 | **16** | 30 | 28 | 22 | 30 | **35** |
| Paukštakių | **0,5** | 3 | 3 | 3 | 5 | **6** | 5 | 5 | 6 | 13 | **16** |
| Platelių | **1** | 14 | 13 | 12 | 13 | **13** | 21 | 21 | 20 | 23 | **28** |
| Stalgėnų | **0,5** | 3 | 3 | 3 | 3 | **4** | 9 | 8 | 3 | 3 | **5** |
| Šateikių | **2** | 14 | 17 | 21 | 16 | **18** | 34 | 43 | 53 | 43 | **44** |
| Žemaičių Kalvarijos | **1** | 15 | 12 | 13 | 14 | **17** | 43 | 34 | 27 | 29 | **43** |
| Žlibinų | **1** | 9 | 10 | 11 | 12 | **11** | 26 | 31 | 32 | 33 | **34** |
| Plungės m. | **6,5** | 65 | 65 | 59 | 65 | **69** | 147 | 134 | 119 | 136 | **147** |
| **IŠ VISO:** | **16,5** | **153** | **154** | **156** | **165** | **177** | **366** | **351** | **340** | **363** | **403** |

Paslaugas socialinės rizikos šeimoms teikia 11 socialinių darbuotojų (10 etatų) seniūnijose ir 7 darbuotojai (6,5 etato) Plungės socialinių paslaugų centre. Vidutiniškai vienam socialiniam darbuotojui, 2018-01-01 duomenimis, teko aptarnauti po 11 šeimų ir jose augančius 25 vaikus.

Šių paslaugų organizavimo ir jų kokybės gerinimo procese aktyviai dalyvauja Socialinės paramos ir Vaiko teisių apsaugos skyrių specialistai. Atliekamo socialinio darbo su socialinės rizikos šeimomis analizė rodo, jog socialinių paslaugų teikimo laikotarpiu situacija šeimose gerėja, sprendžiamos įsisenėjusios problemos, mažinama socialinė atskirtis. Tačiau didėja stebimų šeimų skaičius ir šeimų, įrašomų į socialinės rizikos šeimų, auginančių nepilnamečius vaikus, apskaitą

**Socialinės priežiūros paslaugas vaikams** iš socialinės rizikos bei skurdžiai gyvenančių šeimų teikia 3 vaikų dienos centrai. Vaikams teikiamos įvairios socialinės bei ugdymo paslaugos: socialinė, psichologinė, pedagoginė pagalba, organizuojamas vaikų maitinimas bei parvežimas namo po užsiėmimų, vaikų higieninių poreikių tenkinimas, prasmingas užimtumas.

Didžiausią patirtį yra sukaupusi Plungės vaikų globos agentūra „Cyrulis“, dirbanti nuo 1997 m. Agentūros vaikų dienos užimtumo ir socialinės paramos centrą „Cyruliukai“ 2018 m. lanko 41 vaikas. Žemaičių Kalvarijoje nuo 2005 m. veikia jaunimo dienos centras „Vilties vėrinėliai“, kurį lanko 37 vaikai. Šateikių vaikų dienos centras savo veiklą vykdo nuo 2011 metų tam pritaikytose patalpose. Šiuo metu Centrą lanko 30 vaikų. Centrai išsilaiko iš Savivaldybės biudžeto, rėmėjų ir projektinių lėšų.

Plateliuose veikia Universalus daugiafunkcis centras, kuris teikia neformaliojo švietimo paslaugas mokyklinio amžiaus vaikams ir suaugusiems asmenims. Vaikų grupes nuo 1,5 iki 6 m. lanko 40 vaikų, popamokinėje užimtumo veikloje dalyvauja apie 50 vaikų. Universaliajame daugiafunkciame centre veikia Dailės skyrius, kurį lanko 27 vaikai. Centro veikloje dalyvauja ir suaugę asmenys. Per metus apsilanko apie 700 žmonių.

**Pagalbos į namus paslaugas asmenims** teikia Plungės socialinių paslaugų centras. Teikiamų socialinių paslaugų į namus sudėtis konkrečiam asmeniui gali būti skirtinga, bet susidedanti ne mažiau kaip iš 3 paslaugų. Paslaugas namuose teikia 18 lankomosios priežiūros darbuotojų. Pagalbos namuose paslaugas šiuo metu gauna 164 asmenys (80 asmenų - Plungės mieste ir 84 asmenys - seniūnijose), tačiau šis skaičius nuolatos kinta. Plungės mieste nuolat auga paslaugų gavėjų skaičius, todėl poreikis nėra visiškai patenkintas.

**Laikino apnakvindinimo ir apgyvendinimo** Nakvynės namuose ir Krizių centre paslaugas socialinės rizikos asmenims ir smurtą patyrusioms šeimoms teikia **Plungės krizių centras.** Laikino apnakvindinimo (iki 3 parų) paslaugos 2017 metais buvo suteiktos 31 asmeniui; apgyvendinimo paslaugomis pasinaudojo 74 asmenys. Nakvynės namų skyriuje šią paslaugą per metus gavo 56 asmenys. Moterų krizių skyriuje ši paslauga suteikta 18 moterų kartu su 15 vaikų.

Intensyvi krizių įveikimo pagalba teikiama nukentėjusiems nuo smurto šeimose ar atsidūrusiems kritinėse situacijose asmenims. Šiai paslaugai teikti tikslinga stiprinti jau teikiamą psichologinę pagalbą Centre gyvenantiems asmenims ir plėtoti šios paslaugos teikimą kitiems savivaldybės gyventojams.

Šiais metais didelis dėmesys bus skiriamas alkoholizmu sergantiems asmenims, kuriamas socialinių paslaugų tinklas, rūpinamasi sergančiųjų reabilitacija ir priklausomybių prevencija.   
 Plungės rajono savivaldybės sprendimu 2017 m. vasario 15 d. Nr. T1-28 patvirtino 2018-2025 metų priklausomybių mažinimo Plungės rajono savivaldybėje programą. Ji skirta Plungės rajono savivaldybės gyventojams, nesaikingai vartojantiems alkoholį arba priklausomiems nuo jo, taip pat turintiems priklausomybę nuo kitų priklausomybę sukeliančių medžiagų, jų šeimų nariams ir kitoms gyventojų grupėms, kurioms yra tikslingos priklausomybės ligų prevencinės priemonės. Šią programą pavesta įgyvendinti Visuomenės sveikatos biurui, veiklai vykdyti įsteigti gydytojo psichiatro ir koordinatoriaus etatai. Pas darbuotojus, kurie įsikūrė Plungės rajono savivaldybės ligoninės patalpose, jau apsilankė 15 asmenų, turinčių alkoholio problemų, 3 asmenys, turintys problemų su narkotikais; jiems taikomas medikamentinis gydymas, teikiamos konsultacijos.

2018 metais pradėtos spręsti asmenų išblaivinimo paslaugų teikimo problemos. Neblaiviems asmenims kompleksines (medicinines ir socialines) paslaugas planuojama teikti Plungės rajono savivaldybės ligoninėje, tam tikslui pastatytame priestate. Šiai programai įgyvendinti 2018 metais Savivaldybė skyrė lėšas.

**Bendrosios paslaugos.**

Bendrosios socialinės paslaugos teikiamos asmeniui (šeimai), kurio gebėjimai rūpintis savo asmeniniu gyvenimu gali būti ugdomi be specialistų pagalbos. Bendrosios paslaugos savivaldybės gyventojams yra teikiamos socialinių paslaugų įstaigose, Socialinės paramos skyriuje, seniūnijose, socialinėse įstaigose ir nevyriausybinėse organizacijose. Socialinio darbo organizatoriai ir darbuotojai darbui su socialinės rizikos šeimomis, bendradarbiaudami su švietimo ir ugdymo, sveikatos priežiūros, socialinių įstaigų, policijos ir kitų institucijų darbuotojais, įvertina asmens (šeimos) poreikį socialinėms paslaugoms, skiria ir teikia bendrąsias socialines paslaugas.

**Nemokamo maitinimo paslaugas** teikia Plungės socialinių pasaugų centras. Labdaros valgykloje nemokamo maitinimo paslaugas kasmet gauna apie 42 Plungės miesto gyventojai ir 31 dienos centro lankytojas.

Plungės socialinių pasaugų centras dalyvauja Europos pagalbos labiausiai skurstantiems asmenims fondo projekte „Parama maisto produktais“. 2017 metais parama maisto produktais labiausiai nepasiturintiems asmenims buvo dalijama šešis kartus; 2 631 savivaldybės gyventojui išdalyta 80 050 kg maisto produktų už 81 720 eurų. Produktus gavo 1 093 Plungės miesto gyventojai ir 1538- seniūnijose gyvenantys asmenys. Nepanaudotas maisto produktų likutis visada perduodamas labdaros valgyklai.

Bendradarbiaudamas su labdaros ir paramos fondu „Maisto bankas“, teikia paramą mažas pajamas turintiems Plungės rajono gyventojams. Per 2016 m. iš „Iki“ parduotuvių surinkti produktų paketai išdalyti 1 320 asmenų. „Maisto banko“ akcijos metu surinkti maisto produktų paketai išdalyti 113 asmenų.

**Specialaus transporto paslaugas** Plungės socialinių paslaugų centras teikia asmenims, kurie dėl negalios, ligos ar senatvės turi judėjimo problemų ir dėl sveikatos ar pajamų trūkumo negali naudotis visuomeniniu transportu. Transporto paslaugos nuolat teikiamos 17 neįgalių asmenų, lankančių Socialinių paslaugų centro dienos užimtumo grupę, 8 neįgalūs asmenys vežami dializės procedūras atlikti, taip pat 7 kartus suteiktos vienkartinio pobūdžio specialaus transporto paslaugos, kai asmenys buvo vežami į gydymo įstaigas.

Šios paslaugos teikimui reikalingas naujas automobilis, kuris vežtų neįgaliuosius į Dienos centrą. Vienas automobilis yra skirtas darbuotojams, lankantiems socialinės rizikos šeimas Plungėje, kiti 2 automobiliai yra seni, dažnai remontuojami. Pritaikyto automobilio trūkumas apriboja paslaugų teikimą neįgaliesiems.

Cukrinio diabeto klubas su gautu neįgaliesiems pritaikytu automobiliu pradės teikti specialaus transporto paslaugas neįgaliems žmonėms, nuvežant juos į gydymo įstaigas procedūroms ir naudosis kitoms NVO reikmėms. Automobilio išlaikymui ir paslaugų teikimui Savivaldybė skyrė 15 tūks. eurų.

**Gyventojų aprūpinimą techninės pagalbos priemonėmis** vykdo Plungės socialinių paslaugų centras. Per 2017 m. įstaiga priėmė 243 prašymus kompensacinei technikai išduoti, sudarė 300 sutarčių ir išdavė kompensacinės technikos priemones, atliko 220 techninės pagalbos priemonių grąžinimų.

**Globėjų ir įtėvių mokymo programą** vykdo Plungės socialinių paslaugų centras.

**Organizuojami įvadiniai mokymai:** per 2017 m. paruošta globėjų (rūpintojų) – 15 asmenų / 8 šeimos, iš kurių 4 asmenys / 2 šeimos – budintys globotojai (8 teigiamos išvados). Paruošti 2 asmenys / 1 šeima įtėvių. Šiuo metu įvadinius GIMK mokymus lanko 4 asmenys / 2 šeimos būsimi globėjai (rūpintojai). Šiais metais tai 5 mokymų grupė. Parengtas 1 pakartotinis įvertinimas asmeniui, norinčiam globoti dar du vaikus.

**Ruošiamos rekomendacijos dėl šeimos pasirengimo priimti vaiką laikinai globai (svečiavimuisi):** pateiktos 3 teigiamos rekomendacijos, įvertinti 5 asmenys / 3 šeimos.

Teikiamos konsultacijos: įstaigoje – 45, kliento namuose – 16, telefonu – 63, el. paštu – 2 atvejai.

Organizuotas AAG (Atvejo analizės grupės) susitikimas Plungės socialinių paslaugų centre. Į renginį atvyko GIMK specialistai iš Telšių, Rietavo, Jurbarko bei Mažeikių.

**Būsto pritaikymo paslauga.** Judėjimo negalią turintiems asmenims iš Savivaldybės ir valstybės biudžetų lėšų pritaikomas jų gyvenamasis būstas. Taip sudaroma žmonėms palankesnė gyvenamoji aplinka. Įgyvendinant Neįgalių žmonių būsto pritaikymo programą, 2017 metais buvo pritaikyti 9 būstai, iš jų 2 vaikams su sunkia negalia. Pritaikant būstą suaugusiems asmenims, darbams atlikti panaudota 41 216,80 Eur. Septyniems pareiškėjams, turintiems labai ryškių ir ryškių judėjimo apsitarnavimo funkcijų sutrikimų, buvo pritaikytos dušinės, sumontuoti pandusai išvažiavimui į lauką, nupirkti mobilūs keltuvai, nupirktas laiptų kopiklis. Vienas pareiškėjas būsto pritaikymo darbus neįgaliajam pritaikė savarankiškai, kitiems neįgaliesiems būsto pritaikymo darbus atliko UAB „Lestema“. Pritaikant būstą vaikams su sunkia negalia, panaudota 7 328,03 euro valstybės biudžeto lėšų. Vienas pareiškėjas būsto pritaikymo darbus neįgaliajam pritaikė savarankiškai, kitam būsto pritaikymo darbus atliko UAB „Lestema“.

Plungės rajono savivaldybėje yra daug visuomeninės paskirties pastatų, nepritaikytų neįgaliųjų poreikiams.

**Nevyriausybinės organizacijos** yra svarbūs bendrųjų socialinių paslaugų teikėjai gyventojams. 8 nevyriausybinės neįgaliųjų organizacijos yra įsikūrusios pagrindinėje Plungės miesto gatvėje - Vytauto g. 7, patalpos nepritaikytos neįgaliųjų poreikiams. Lietuvos aklųjų ir silpnaregių sąjungos Plungės filialas yra įsikūręs nuošalioje gatvėje -Vandentiekio g. 17, Plungės m., dviejų aukštų pastate.

Plungės rajono savivaldybė skatina neįgaliųjų nevyriausybinių organizacijų veiklą, sėkmingai organizuoja **socialinės reabilitacijos paslaugų** neįgaliesiems bendruomenėje projektų įgyvendinimą. Neįgaliųjų reikalų departamentas prie Socialinės apsaugos ir darbo ministerijos projektams įgyvendinti 2018 metais skyrė 49 511 eurų, Plungės rajono savivaldybės taryba – 10 000 eurų. Paraiškas pateikė 7 nevyriausybinės organizacijos.

**Socialinės reabilitacijos paslaugų neįgaliesiems bendruomenėje projektams finansuoti skirtų valstybės ir Savivaldybės biudžetų lėšų paskirstymas 2012 - 2017 metais**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **organizacijos pavadinimas** | **Skirta lėšų iš viso** | | | | | | **2018 m.** | |
| **2012 m.**  **(tūkst. lt)** | **2013 m.**  **(tūkst. lt)** | **2014 m. (tūkst. lt)** | **2015 m.** | **2016 m.** | **2017 m.** | **VB** | **SB** |
| 1. | Viešoji įstaiga Klaipėdos ir Telšių regionų aklųjų centras | 25,0 | 26,0 | 30,0 | 9268 | 9827 | 7800 | 6800 | 1400 |
| 2 | Plungės sutrikusios psichikos žmonių globos bendrija „Mūsų atžala“ | 22,0 | 19,0 | 26,0 | 7240 | 7400 | 8800 | 7100 | 1400 |
| 3 | Plungės sutrikusio intelekto žmonių globos bendrija „Plungės viltis“ | 25,0 | 25,0 | 30,0 | 9847 | 8135 | 9500 | 7800 | 1600 |
| 4 | Plungės rajono neįgaliųjų draugija | 72,0 | 74,0 | 83,0 | 19487 | 15800 | 10649 | 9100 | 1800 |
| 5 | Cerebrinio paralyžiaus asociacijos Plungės skyrius | 8,0 | 9,0 | 14,0 | 4055 | 5900 | 7900 | 5400 | 1100 |
| 6 | Telšių apskrities sergančiųjų nervų- raumenų ligomis asociacijos Plungės skyrius | x | 5,0 | 0,0 | 1738 | 4500 | 6400 | 6111 | 1289 |
| 7 | Plungės sergančiųjų cukriniu diabetu klubas | x | x | 15,0 | 4344 | 4580 | 8300 | 7200 | 1400 |
| 8 | Viešoji įstaiga Šiaulių kurčiųjų reabilitacijos centras | X | X | X | 2027 | 0 | 0 | 0 | 0 |
|  | **Iš viso** | **152,0** | **158,0** | **198,0** | **58006** | **56143** | **59349** | **49511** | **9989** |

**Kompleksinės paslaugos šeimoms ir jose augantiems vaikams teikiamos**, įgyvendinant projektą „Kompleksinių paslaugų teikimas šeimoms bendruomeniniuose šeimos namuose“. Šio projekto pagrindinis tikslas - padėti šeimoms spręsti krizines situacijas, susijusias su fizinių, emocinių, saugumo, socialinių, vaikų ugdymo, tarpusavio santykių, saviraiškos poreikių tenkinimu, taip pat sudaryti palankias sąlygas derinti šeimos nariams darbo įsipareigojimų, profesinės veiklos ir šeimos, vaikų priežiūros pareigas. Projektui įgyvendinti atrinkta nevyriausybinė organizacija - viešoji įstaiga „Edukacija kitaip“ - ir jai pavesta vieno langelio principu vykdyti Kompleksinių paslaugų teikimo bendruomeniniuose šeimos namuose projekto organizavimą, koordinavimą ir šių paslaugų teikimą Plungės rajono savivaldybės gyventojams:

* psichosocialinė pagalba;
* šeimos įgūdžių ugdymas ir sociokultūrinės paslaugos;
* pozityvios tėvystės mokymai;
* vaikų priežiūros paslaugos.

Projektas parengtas vadovaujantis Kompleksiškai teikiamų paslaugų šeimai 2016–2020 m. veiksmų planu, patvirtintu Lietuvos Respublikos socialinės apsaugos ir darbo ministro 2016 m. kovo 10 d. įsakymu Nr. A1-133 „Dėl Kompleksiškai teikiamų paslaugų šeimai 2016–2020 m. veiksmų plano patvirtinimo“, ir finansuojamas iš ES struktūrinių fondų lėšų. Projekto veikla vykdoma iki 2020 metų, paslaugos jau suteiktos 740 gavėjų.

**Įgyvendinamas projektas „Socialinių paslaugų neįgaliesiems plėtra Plungės rajone**“, finansuojamas Regioninio plėtros departamento prie Vidaus reikalų ministerijos Telšių apskrities skyriaus, ir planuojama Šv. Jono Krikštytojo parapijos patalpas, esančias Vytauto g. 29, Plungėje (pirmojo cokolinio aukšto patalpos), pritaikyti neįgaliųjų NVO poreikiams ir veiklai. Pagal Plungės rajono savivaldybės administracijos ir Plungės Šv. Jono Krikštytojo parapijos jungtinės veiklos sutartį projektą įgyvendins Plungės parapijos klebonas. Projekto vertė - 252 190 eurų.

**7. Socialinių darbuotojų ir socialinių darbuotojų padėjėjų skaičius savivaldybėje.**

Teikiamų socialinių paslaugų kokybė labai priklauso nuo darbuotojų kvalifikacijos, kompetencijos ir gebėjimų tinkamai atlikti pareigas. Socialinių paslaugų įstaigose ir seniūnijose dirbantys socialiniai darbuotojai kelia savo kvalifikaciją įvairiuose mokymuose bei seminaruose. Seniūnijose bei socialinių paslaugų įstaigoje dirbantiems socialiniams darbuotojams 2017 metais buvo organizuojami mokymai, kurie buvo apmokėti iš valstybės biudžeto tikslinių dotacijų lėšų (iš viso 3 900 eurų), mokymus organizavo Plungės socialinių paslaugų centras. 2018 metais supervizijoms organizuoti ir kvalifikacijos kėlimui skiriama 5 300 eurų.

**Socialinių darbuotojų skaičius 2018 metais**

|  |  |  |  |  |
| --- | --- | --- | --- | --- |
| **Eil. Nr.** | **Įstaigos** | **Socialinių darbuotojų skaičius** | | **Individualios priežiūros personalo skaičius** |
| **iš viso** | **iš jų -fnansuojamų iš valstybės biudžeto** |
| **1,** | **Socialinių paslaugų įstaigose:** | **15** | **7** | **38** |
| Plungės socialinių paslaugų centras | 11 | 7 | 21 |
| Plungės krizių centras | 2 | - | 4 |
| Plungės vaikų globos namai | 2 |  | 13 |
| **2.** | **Savivaldybės administracijoje:** | **23** | **11** | - |
| kaimiškose seniūnijose socialinio darbo organizatoriai | 10 | - | - |
| socialiniai darbuotojai darbui su socialinės rizikos šeimomis | 11 | 11 | - |
| Socialinės paramos skyriuje socialiniai darbuotojai | 2 | - | - |
|  | **Iš viso** | **38** | **18** | **38** |

**8. Ankstesnių metų socialinių paslaugų plano įgyvendinimo rezultatų trumpa apžvalga.**

Vadovaujantis Socialinių paslaugų planavimo metodika, Socialinių paslaugų planas sudaromas vienuoliktą kartą. Savivaldybė yra pagrindinė institucija, planuojanti, organizuojanti ir garantuojanti socialines paslaugas savo rajono gyventojams. Įgyvendinant 2017 metų Socialinių paslaugų planą, didelę įtaką turėjo padidėjęs rajono gyventojų poreikis socialinėms paslaugoms ir skiriamos lėšos.

**Įgyvendinant plano priemonę** **„**Mažinti trumpalaikės ir ilgalaikės socialinės globos paslaugų tėvų globos netekusiems vaikams mastą“, buvo sumažintas Plungės vaikų globos namuose gyvenančių vaikų skaičius. 2018 metų pradžioje juose gyveno 29 Plungės rajono savivaldybės ir 2 kitų savivaldybių vaikai. Per metus sumažėjo 10 vaikų.

**Įgyvendinant plano priemonę „**Įgyvendinant perėjimo nuo institucinės vaiko globos prie bendruomeninių paslaugų teikimo tikslus“, buvo sudaryta su budinčiu globotoju vaikų priežiūros sutartis ir perduoti priežiūrai 4 vaikai.

**Įgyvendinant plano priemonę** „Stiprinti socialinės priežiūros paslaugų teikimą socialinės rizikos šeimoms, auginančioms nepilnamečius vaikus, didinant socialinių darbuotojų skaičių seniūnijose ir Plungės socialinių paslaugų centre“, buvo prašoma skirti didesnį valstybės finansavimą darbuotojų darbo užmokesčiui. 2017 metais darbuotojų skaičius padidėjo nuo 11 iki 16,5 etato, taip sumažėjo šeimų skaičius, tenkantis vienam darbuotojui.

**Įgyvendinant plano priemonę** „Motyvuoti Plungės rajono savivaldybės šeimas pradėti savo šeimose globoti tėvų globos netekusius vaikus“, VTAS specialistai ir Socialinių paslaugų centro darbuotojai informaciją apie globėjų paiešką nuolat viešino įvairiomis priemonėmis, dalyvavo susitikimuose su bendruomenėmis, su potencialiais globėjais kalbėjosi asmeniškai. Savivaldybės tarybos nustatyta tvarka 2017 metais pradėti mokėti pagalbos pinigai paskirtiems globėjams, globojantiems vaikus šeimoje, - po 2 BSĮ (76 eurai) per mėnesį.

**Įgyvendinant plano priemonę** „Teikti integralios pagalbos paslaugas sunkią negalią turintiems asmenims jų namuose“, 2017 metais pradėtos teikti integralios (slaugos ir socialinės) paslaugos ir teikiamos 30 sunkią negalią turinčių savivaldybės gyventojų.

**Įgyvendinant plano priemonę „**Steigti savarankiško arba grupinio gyvenimo namus seniūnijoje“, buvo ieškoma tinkamo Savivaldybei nuosavybės teise priklausančio pastato ir finansinių galimybių jį pritaikyti savarankiško gyvenimo namams. Ši priemonė išlieka aktuali ir 2018 metais.

**Įgyvendinant plano priemonę** „Teikti psichologo pagalbą smurtą patyrusiems ar krizėje atsidūrusiems asmenims ir šeimoms“, paslaugos buvo teikiamos bendradarbiaujant su Telšių krizių centru, teikiančiu specializuotą pagalbą smurtą artimoje aplinkoje patyrusiems asmenims. Centras paslaugas teikia telefonu, retais atvejais lanko nukentėjusius namuose bei periodiškai atvyksta į Plungę (į Savivaldybės pagal panaudą suteiktas patalpas) ir konsultuoja nukentėjusius asmenis ir šeimas.

Dauguma numatytų priemonių buvo įgyvendintos, tačiau socialinei paslaugų plėtrai Savivaldybės biudžeto lėšų reikėtų skirti daugiau. Didėjant socialinių paslaugų poreikiui bei siekiant geresnės teikiamų paslaugų kokybės, turi būti plečiamas ne tik socialinių paslaugų įstaigų tinklas, bet ir užtikrinama bendruomenės, organizacijų, ginančių žmonių socialinių grupių interesus ir teises, pagalba.

**III SKYRIUS**

**UŽDAVINIAI IR PRIEMONIŲ PLANAS**

**9. Plungės rajono savivaldybės 2018 metų socialinių paslaugų plėtros kryptys**

**9.1. 2018 metų prioritetinės paslaugų rūšys**:

* Mažinti socialinės globos paslaugų teikimą institucijose vaikams,

netekusiems tėvų globos, ir kurti jiems alternatyvias socialinių paslaugų teikimo formas (mažinti globojamų vaikų skaičių Plungės vaikų globos namuose, tobulinti budinčio globotojo veiklą, įkurti savarankiško gyvenimo namus buvusiems globotiniams, vaikus apgyvendinti bendruomeniniuose namuose).

* Plėtoti teikiamas bendrąsias ir socialinių įgūdžių ugdymo ir palaikymo

paslaugas socialinės rizikos šeimoms, auginančioms nepilnamečius vaikus, jų namuose, vaikų dienos centruose, bendruomenėje, gerinti jų prieinamumą.

* Skatinti Globos centro veiklą, stiprinti pagalbos globėjams (rūpintojams) ir

įvaikintojams teikimą.

* Teikti integralios pagalbos paslaugas asmens namuose ir plėtoti dienos,

trumpalaikės ir ilgalaikės socialinės globos paslaugas senyvo amžiaus ir neįgaliems asmenims.

* Plėsti socialinių paslaugų teikimą psichinę negalią turintiems asmenims,

įgyvendinant Dūseikių socialinės globos namų pertvarką, steigti slaugos namus Plungės rajono savivaldybės ligoninės patalpose, statyti grupinio gyvenimo namus, organizuoti neįgaliųjų dienos užimtumo paslaugas bendruomenėje.

* Įgyvendinant projektą „Socialinių paslaugų neįgaliesiems plėtra Plungės rajone“,

pritaikyti Plungės parapijos patalpas neįgaliųjų poreikiams, taip pat ieškoti galimybių nevyriausybinėms neįgaliųjų organizacijų veiklai suteikti patalpas tinkamas neįgaliesiems, turintiems judėjimo ir apsitarnavimo sutrikimų, ypač turintiems sunkią negalią.

* Kurti savarankiško ar grupinio gyvenimo namus negalią turintiems asmenims,

bendruomeninius namus vaikams - netekusiems tėvų globos.

**9.2. Prioritetinės žmonių socialinės grupės:**

* našlaičiai ir be tėvų globos likę vaikai;
* socialinės rizikos šeimos ir jose augantys vaikai;
* psichinę negalią turintys asmenys ir priklausomybės ligomis sergantys asmenys.
* senyvo amžiaus asmenys.

Vadovaujantis Lietuvos Respublikos socialinių paslaugų įstatymo nuostatomis bei išnagrinėjus Plungės rajono savivaldybės gyventojų socialinių paslaugų poreikį, socialinė parama bei paslaugos asmeniui (šeimai) ir toliau bus teikiamos atsižvelgus į individualius asmens (šeimos) poreikius ir interesus.

**10. Priemonių planas.**

*Lentelėje naudojami sutrumpinimai:* ***SB***– *Savivaldybės biudžetas,* ***VB***– *valstybės biudžeto tikslinė dotacija,* ***V*** – *valstybės biudžetas,* ***AM*** –  *asmens mokėjimas* ***PL****- projekto lėšos.*

|  |  |  |  |  |
| --- | --- | --- | --- | --- |
| **Uždaviniai** | **Priemonės** | **Lėšos**  **(eurais),**  **finansavimo šaltiniai** | **Atsakingi vykdytojai** | **Laukiamas rezultatas** |
| **1** | **2** | **3** | **4** | **5** |
|  | | | | |
| 1. Organizuoti socialinės priežiūros, dienos, trumpalaikės ir ilgalaikės socialinės globos paslaugų teikimą tėvų globos netekusiemsvaikams, neįgaliems vaikams bei socialinės rizikos šeimoms ir jose augantiems vaikams | 1. Mažinti trumpalaikės ir ilgalaikės socialinės globos paslaugų tėvų globos netekusiems vaikams Plungės vaikų globos namuose ir organizuoti bendruomenines paslaugas vaikams | VB-78 1000;  SB-299 000  K-13 000 | Plungės vaikų globos namai | Teikiamos socialinės globos paslaugos vaikams, siekiama mažinti globojamų (rūpinamų) vaikų skaičius institucijoje. Taip pat organizuoti patalpų paiešką ir pritaikymą bendruomeniniams vaikų namams |
| 2. Įgyvendinti perėjimo nuo institucinės vaiko globos prie bendruomeninių paslaugų teikimo tikslus:  -aktyvinti Globos centro veiklą,  - aktyvinti budinčių globotojų veiklą, | SB-25 000  PL-92 670 | Plungės socialinių paslaugų centras | Globos centro funkcijas pavesti Plungės socialinių paslaugų centrui,, tobulinti budinčių globotojų veiklos apmokėjimą, įsigyti transporto priemonę |
| 3. Aktyvinti GIMK veiklą, skatinti globėjų (rūpintojų) ir įtėvių paieškos, rengimo, atrankos, konsultavimo ir pagalbos jiems teikimą | VB-19 000 | Socialinių paslaugų centras | Rengiami ir konsultuojami asmenys, pageidaujantys globoti ir įvaikinti vaikus savo šeimos aplinkoje, bei teikiama pagalba jau esamiems globėjams (rūpintojams) ir įvaikintojams |
| 4. Plėsti vaikų dienos centrų veiklą kiekvienoje seniūnijoje ir teikti dienos užimtumo paslaugas vaikams iš socialinės rizikos bei skurdžiai gyvenančių šeimų („Cyrulis“, „Vilties vėrinėliai“, Šateikių vaikų dienos centras) | SB-28 000; | Socialinės paramos skyrius,  Vaiko teisių apsaugos skyrius, NVO | Remti organizacijas, teikiančias dienos socialinės priežiūros paslaugas vaikams iš socialinės rizikos ar mažas pajamas gaunančių šeimų; įsteigti jas kiekvienoje seniūnijoje |
| 5. Stiprinti socialinės priežiūros paslaugų teikimą socialinės rizikos šeimoms, auginančioms nepilnamečius vaikus, tobulinant socialinių darbuotojų veiklos organizavimą - sujungiant į bendrą komandą - kelti jų kvalifikaciją ir aprūpinimą transporto ir apsaugos priemonėmis | VB- 221 300; SB- 60 000 | Socialinių paslaugų centras,  seniūnijos | Mažinti lankomų šeimų skaičių, tenkančių vienam darbuotojui, bei tolygų lankomų šeimų priskyrimą. Gerinti teikiamų paslaugų kokybę, ieškoti galimybės aprūpinti transporto priemonėmis |
| 6. Motyvuoti Plungės rajono savivaldybės šeimas pradėti savo šeimose globoti tėvų globos netekusius vaikus | SB-60 000 | Socialinės paramos skyrius | Padidinti pagalbos pinigų mokėjimą budintiems globotojams ir globėjams, globojantiems vaikus šeimoje |
| 2. Organizuoti dienos, trumpalaikės ir ilgalaikės socialinės globos paslaugų teikimą  nesavarankiškiems arba iš dalies savarankiškiems suaugusiems asmenims | 1. Teikti socialinės globos paslaugas suaugusiems asmenims su negalia ir senyvo amžiaus asmenims | VB- 246 900;  SB-160 000; | Socialinės paramos skyrius | Apgyvendinti globos namuose asmenis, kurie negali savarankiškai gyventi, bei apmokėti už socialinių paslaugų teikimą globos namams ir Savivaldybės ligoninei |
| 2. Teikti dienos socialinės globos paslaugas negalią turintiems asmenims | VB-20 000  K-4 200; | Socialinių paslaugų centras | Teikti dienos globos paslaugas 14 suaugusių asmenų su negalia |
| 3. Teikti integralios pagalbos paslaugas sunkią negalią turintiems asmenims jų namuose | VB-9 000  PL102 300  K -2 000 | Socialinių paslaugų centras | Teikti kompleksines (socialines ir slaugos) paslaugas 30 asmenų |
| Plėsti socialinių paslaugų teikimą psichinę negalią turintiems asmenims. Įgyvendinant Dūseikių socialinės globos namų pertvarką, steigti slaugos namus Plungės rajono savivalduybės ligoninės patalpose, statyti grupinio gyvenimo namus, organizuoti neįgaliųjų dienos užimtumo paslaugas bendruomenėje | PL-2 050 000 | Savivaldybės  taryba | Iš ES projekto lėšų pritaikyti Savivaldybės ligoninės partalpas neįgaliųjų slaugai. Organizuoti 4 grupinio gyvenimo namų statybą Plungės rajono savivaldybėje |
| 3. Plėtoti socialinės priežiūros paslaugas Plungės rajono savivaldybės gyventojams | 1. Plėsti pagalbos namuose paslaugas, gerinti jų kokybę ir prieinamumą | SB-80000;  K-4000; | Socialinių paslaugų centras | Teikiamos pagalbos namuose paslaugos 164 senyvo amžiaus ir vienišiems asmenims. Dėl didėjančio paslaugų gavėjų skaičiaus Plungės mieste paslaugų poreikis nėra tenkinamas |
| 2. Teikti dienos užimtumo paslaugas proto negalią turintiems asmenims | SB-40 000;  K-1 000; | Socialinių paslaugų centras | Dienos centre teikiamos užimtumo paslaugos 17 asmenų su proto negalia virš 18 metų amžiaus |
| 3. Teikti laikino apnakvindinimo (iki 3 parų) ir apgyvendinimo paslaugas Plungės krizių centre suaugusiems socialinės rizikos asmenims ir šeimoms | SB-159 800;  K -10 000 | Krizių centras | Suaugusiems socialinės rizikos asmenims ir motinoms su vaikais teikiamos paslaugos |
|  | |
| 4. Pradėti teikti pagalbą krizės ištiktoms mamoms su vaikais, suteikiant įgūdžių ugdymo, psichosocialines ir kitas paslaugas Plungės vaikų globos namų patalpose | SB -10 000 | Krizių centras,  Vaikų namai | Moterims su vaikais pradėti teikti krizių įveikimo paslaugas laisvose Vaikų namų patalpose. | |
|  | 5. Įgyvendinti priklausomybių mažinimo programos priemones, medikamentiniu gydymu ir kitomis paslaugomis padėti žmonėms atsikratyti žalingų įpročių | SB -37 800 | Visuomenės sveikatos biuras | Teikti gydymo, konsultavimo ir kitas paslaugas asmenims, priklausomiems nuo alkoholio bei kitų psichotropinių medžiagų | |
|  | 6. Organizuoti neblaivių asmenų išblaivinimo ir priežiūros paslaugas | SB-110 000 | Plungės rajono savivaldybės ligoninė | Prie Savivaldybės ligoninės pastatyti priestatą neblaivių asmenų nakvynei, taip pat užtiktinti asmenų saugumą | |
| 4. Plėtoti bendrąsias socialines paslaugas Plungės rajono savivaldybėje | 1. Teikti nemokamo maitinimo paslaugas labdaros valgykloje, ieškoti kitų maitinimo organizavimo būdų | SB-14 000 | Socialinių paslaugų centras | Teikti pietus Centro lankytojams ir kitiems asmenims, neturintiems  sąlygų pasigaminti karšto maisto savo namuose | |
| 2. Dalyvauti Europos pagalbos labiausiai skurstantiems asmenims fondo projekto „Parama maisto produktais“ veikloje bei kitose „Maisto banko“ ir prekybos centrų „Iki“ organizuojamose akcijose | SB-7 000  ES-6 000 | Socialinės paramos skyrius, Socialinių paslaugų centras, seniūnijos | Sudaryti mažas pajamas gaunančių asmenų sąrašus, pirkti produktų sandėliavimo, transportavimo paslaugas, išdalyti produktus gyventojams | |
| 3. Plėtoti specialaus transporto paslaugų teikimą neįgaliems asmenims, spręsti naujo specialaus automobilio įsigijimą | SB-20 000;  AM-700; | Socialinių paslaugų centras,  NVO, Cukrinio diabeto klubas | Gerinti teikiamas specialaus transporto  paslaugas ir pradėti jas teikti su lydinčiu asmeniu (dializės procedūroms).  Teikti specialaus transporto paslaugas didesniam neįgaliųjų skaičiui | |
| 4. Organizuoti aprūpinimą būtiniausiais daiktais ir avalyne |  | Krizių centras, Socialinių paslaugų centras, NVO | Aprūpinti asmenis ir šeimas būtiniausiais daiktais | |
| 5. Sukurti saugią aplinką visiems bendruomenės nariams | 1. Pradėti teikti asmeninės higienos ir priežiūros paslaugas (pirties) socialinės rizikos asmenims | SB-3 000 | Socialinės paramos skyrius | Apmokėti skurde ir be patogumų gyvenantiems socialinės rizikos  asmenims pirties (dušo) paslaugas | |
| 2. Aprūpinti neįgalius žmones techninės pagalbos priemonėmis | VB-31 000 | Socialinių paslaugų centras | Organizuoti techninių pagalbos priemonių parvežimą ir išdalijimą pagal poreikius negalią turintiems asmenims | |
| 3. Pritaikyti gyvenamąjį būstą žmonėms su negalia | VB-30 000;  SB-25 000; | Socialinės paramos ir Vietos ūkio skyriai | Pagal neįgalių žmonių specialiuosius poreikius bus pritaikyti gyvenamieji būstai neįgaliesiems | |
| 4. Organizuoti Socialinės reabilitacijos paslaugų neįgaliesiems bendruomenėje programos įgyvendinimą | VB-50 000; SB -32 000; | Socialinės paramos skyrius | Organizuoti programų vykdymą ir paslaugų teikimą | |
| 5. Neįgaliųjų nevyriausybinių organizacijų veiklai suteikti patalpas, pritaikytas judėjimo negalią turintiems žmonėms | PL- 300 000; | Savivaldybės taryba | Pritaikyti Šv. Jono Krikštytojo parapijos patalpas, esančias Vytauto g. 29, Plungėje, neįgaliųjų NVO veiklai ir poreikiams | |
| 6**.** Teikti kompleksines paslaugas šeimoms Bendruomeniniuose šeimos namuose | PL-70 000 | VšĮ „Edukacija kitaip“ | Įgyvendinant ES finansuojamą projektą, teikti šeimos įgūdžių ugdymo ir sociokultūrines, vaikų priežiūros paslaugas. Organizuoti pozityvios tėvystės mokymus  . | |
| 7. Per įvairias sklaidos priemones teikti informaciją gyventojams apie Savivaldybės teikiamas socialines paslaugas, organizuoti bendrus renginius, seminarus | SB | Socialinės paramos skyrius | Teikti informaciją Savivaldybės tinklalapyje, rajoniniuose laikraščiuose | |

2018 metais sėkmingai įgyvendinti ES finansuojamus „Integralios pagalbos“ ir „Kompleksinių paslaugų šeimai teikimo Bendruomeniniuose šeimos namuose“ projektus bei pradėti įgyvendinti„Socialinių paslaugų neįgaliesiems plėtra Plungės rajone“ projektą.

Šiais metais Plungės socialinių paslaugų centras turi organizuoti Globos centro veiklą, tobulinti GIMK darbą, teikti pagalbą globėjams ir įtėviams, atokvėpio paslaugų teikimą, tobulinti budinčių globotojų veiklos apmokėjimą.

Plungės vaikų globos namai teikia naujas paslaugas tėvų globos netekusiems vaikams - palydimąją globą ir bendruomenines paslaugas atskiruose gyvenamosiose namuose (butuose), moterų su vaikais krizių įveikimo ir socialinių įgūdžių stiprinimo paslaugas, taip pat atokvėpio paslaugas globėjams ir neįgalius vaikus auginantiems tėvams.

**11. Regioninių socialinių paslaugų poreikis 2018 m.**

**Ilgalaikės ir trumpalaikės socialinės globos paslaugos yra perkamos iš valstybės ir kitų savivaldybių pavaldumo įstaigų:**

| **Eil. Nr.** | **Socialinių paslaugų rūšys pagal žmonių socialines grupes** | **Socialinės globos įstaiga** | **Mastas**  **(vietų sk.)** |
| --- | --- | --- | --- |
| *1* | *2* | *3* | *4* |
| 1. | Ilgalaikė socialinė globa | Dūseikių socialinės globos namai | 4 |
| Stonaičių socialinės globos namai | 22 |
| Padvarių socialinės globos namai | 3 |
| Antavilių pensionatas | 1 |
| Prūdiškių socialinės globos namai | 1 |
| Viliaus Gaigalaičio socialinės globos namai | 4 |
| Ventos socialinės globos namai (vaikams) | 1 |
| 2. | Trumpalaikė socialinė globa psichinėmis ligomis sergantiems asmenims | Kretingos rajono savivaldybės Dienos veiklos centras Salantų padalinys | 2 |
| 3. | Kitos socialinės paslaugos |  |  |

**IV SKYRIUS**

**FINANSAVIMO PLANAS**

**12. Socialinių paslaugų finansavimas.**

Socialinių paslaugų teikimo Plungės rajono savivaldybėje finansavimo šaltiniai yra Savivaldybės biudžeto, tikslinės valstybės biudžeto lėšos, skirtos darbuotojų, teikiančių paslaugas socialinės rizikos šeimoms, darbo užmokesčiui apmokėti ir asmenims su sunkia negalia socialinei globai teikti, taip pat ES finansuojamų projektų lėšos. Savivaldybės biudžeto lėšų poreikis socialinėms paslaugoms teikti nuolat auga, nes didėja paslaugų gavėjų skaičius, siekiama teikti kokybiškas paslaugas.

**12.1. Socialinių paslaugų finansavimo šaltiniai:**

|  |  |  |  |  |
| --- | --- | --- | --- | --- |
| **Eil. Nr.** |  | **Faktinės** | **Planinės** | **Palyginti 2018 m. su 2017 m., proc.** |
| **išlaidos**  **2017 m.**  **(eurais)** | **išlaidos**  **2018 m.**  **(eurais)** |
| **1** | **2** | **3** | **4** | **5** |
| 1. | **Savivaldybės biudžeto išlaidos socialinėms paslaugoms** | **1 091 425** | **1 288 400** | **118,0** |
|  | Savivaldybės biudžetas | 34 281 400 | 36 802 700 | 107,4 |
| 1.1. | palyginti su bendru Savivaldybės biudžetu, proc. | 3,18 | 3,5 | ~~x~~ |
| 2. | **LR valstybės biudžeto specialiosios tikslinės dotacijos lėšos** | **696 144** | **748 300** | **107,5** |
|  | iš jų: |  |  |  |
| 2.1. | socialinės rizikos šeimų socialinei priežiūrai organizuoti | **169 000** | 221 300 | 130,9 |
| 2.2. | asmenų su sunkia negalia socialinei globai organizuoti | **260 644** | 246 900 | 94,7 |
| 2.3. | vaikų globos (rūpybos) išmokos globojamiems vaikams | **143 500** | 150 000 | 104,5 |
| 2.4. | Plungės vaikų globos namų išlaikymo išlaidos | **73 000** | 78 100 | 107,0 |
| 2.5 | socialinės reabilitacijos paslaugos neįgaliesiems bendruomenėje | **50 000** | 52 000 | 104,0 |
| **3.** | **ES struktūrinių fondų lėšos** | **153 400** | **741 170** | **4,8 k** |
| 3.1 | Integralios pagalbos paslaugų programai, | 79 200 | 158 800 | 2,0 k |
| 3.2 | Kompleksinių paslaugų šeimai programai | 74 200 | 74 600 | 100,5 |
| 3.3 | Socialinių paslaugų neįgaliesiems plėtros Plungės rajone programai | x | 252 200 | x |
| 3.4 | Globos centro veiklos organizavimo programai | x | 92 670 | x |
| 3.5 | Bendruomeninių vaikų globos namų programai | x | 162 900 | x |
| 4. | Asmenų mokėjimas už socialines paslaugas | **44 800** | **41 000** | **91,5** |
| 5. | Kitos lėšos (būsto pritaikymas, kompensacinė technika) | **62 700** | **63 000** | **100,5** |
|  | **Iš viso,** Eur  (Savivaldybės ir valstybės biudžetų lėšos) | **2 048 469** | **2 881 870** | **140,7** |

**12.2. Socialinių paslaugų finansavimo šaltinių įvertinimas.**

Plungės rajono savivaldybė socialinėms paslaugoms teikti 2018 metais iš Savivaldybės biudžeto skyrė 3,5 proc. lėšų nuo visų suplanuotų savarankiškosioms savivaldybės funkcijoms vykdyti. Socialinių paslaugų teikimas finansuojamas iš įvairių šaltinių: didžiausia dalis - 44,7 proc. - iš Savivaldybės biudžeto lėšų, 26,0 proc. - iš valstybės biudžeto tikslinės dotacijos lėšų, 25,7 proc. sudaro vykdomų projektų ES struktūrinių fondų lėšos. Palyginti su 2017 m., daugiausia keičiasi planuojamos ES struktūrinių fondų lėšos, nes numatomi įgyvendinti naujo projektai. Socialinių paslaugų teikimui 18 procentų daugiau lėšų skiriama iš Savivaldybės biudžeto ir 7,5 procento – iš valstybės biudžeto,

**13. Socialinių paslaugų finansavimo iš Savivaldybės biudžeto būdai:**

|  |  |  |  |  |
| --- | --- | --- | --- | --- |
| **Eil. Nr.** | **Finansavimo būdai** | **Faktinės** | **Planinės** | **2018 m., palyginti su 2017 m., proc.** |
| **lėšos**  **2017 m.**  **(eurai)** | **lėšos**  **2018 m. (eurai)** |
| 1. | **Tiesioginis socialinių paslaugų įstaigų finansavimas** | **991 225** | **1 133 300** | **114,3** |
| 1.1. | **iš jų: Savivaldybės įstaigos** | **846 200** | **973 300** | **115,0** |
| Plungės socialinių paslaugų centras | 324 500 | 366 700 | 113,0 |
| Plungės krizių centras | 152 800 | 159 800 | 104,6 |
| Plungės vaikų globos namai | 368 900 | 299 000 | 81,1 |
|  | Plungės visuomenės sveikatos centras | x | 37 800 | x |
|  | Plungės savivaldybės ligoninė | x | 110 000 | x |
| 1.2**.** | Ilgalaikės ir trumpalaikės socialinės globos paslaugos seniems ir neįgaliems asmenims | **145 025** | **160 000** | **110,3** |
| 2. | Savivaldybės biudžeto lėšos, skirtos nevyriausybinėms organizacijoms | **100 200** | **155 100** | **154,8** |
| 2.1. | Neįgaliųjų organizacijų teikiamos paslaugos ir kultūrinė veikla | 11 500 | 32 500 | 2,8 karto |
| 2.2. | Vaikų dienos užimtumo centrai (vaikų globos agentūra „Cyrulis“, Žemaičių Kalvarijos „Vilties vėrinėliai“, Šateikių vaikų dienos centras). | 21 500 | 27 600 | 128,4 |
| 2.3. | Kitos socialinės paslaugos (ES maisto produktai, būsto pritaikymas, pagalbos pinigai ir kt.) | 67 200 | 95 000 | 141,4 |
|  | **IŠ VISO** | **1 091 425** | **1 288 400** | **118,0** |

**14. Lėšos, reikalingos žmogiškųjų išteklių plėtrai.**

Siekiant efektyvinti socialinių paslaugų organizavimą, būtina investuoti į specialistų kvalifikacijos kėlimą. Įvertinus socialinių darbuotojų poreikį ir jų kvalifikaciją, numatoma sudaryti sąlygas tolesniam profesiniam tobulėjimui. 2018 metais socialinių darbuotojų, dirbančių su socialinės rizikos šeimomis, skiriama 5 300 eurų (2,5 proc. nuo socialinių darbuotojų darbo užmokesčiui patvirtintų asignavimų) supervizijoms ir profesinės kompetencijos tobulinimui finansuoti.

Siekiant gerinti socialinių darbuotojų darbo efektyvumą ir tolygiai paskirstyti darbo krūvius seniūnijose ir Plungės mieste, planuojama sujungti visus darbuotojus, kurie būtų pavaldūs Plungės socialinių paslaugų centrui. Tam tikslui būtina darbuotojus aprūpinti transporto priemonėmis arba skirti kompensacijas už nuosavo transporto naudojimą.

Socialinius darbuotojus ir individualios priežiūros darbuotojus (socialinių darbuotojų padėjėjus, lankomosios priežiūros darbuotojus, asmeninius asistentus), tiesiogiai dirbančius su klientais, būtina aprūpinti reikalingomis saugos priemonėmis (pirštinės, dezinfekcinės priemonės ir kt.), apdrausti nuo galimo smurto ir nelaimingų atsitikimų darbe.

**15. Savivaldybės finansinių galimybių palyginimas su numatytų priemonių finansavimu.**

Savivaldybė iš savo biudžeto 2018 metais socialinėms paslaugoms teikti planuoja skirti 1 288 400 eurų, arba 3,5 procento visų planuojamų Savivaldybės biudžeto lėšų. Ši suma tik minimaliai patenkina socialinių paslaugų poreikį, nes auga paslaugų poreikis.

Sėkmingai savivaldybės gyventojams teikiamos šios socialinės paslaugos:

* bendrosios socialinės paslaugos (informavimas, konsultavimas, tarpininkavimas ir

atstovavimas, maitinimo organizavimas, specialaus transporto organizavimas);

* socialinės priežiūros paslaugos (pagalbos namuose, dienos užimtumo paslaugos

proto negalią turintiems asmenims, socialinių įgūdžių ugdymo ir palaikymo paslaugos socialinės rizikos šeimoms, apgyvendinimo nakvynės namuose ir krizių centre paslaugos);

* socialinės globos paslaugos globos namuose.

Įgyvendinant Perėjimo nuo institucinės globos prie šeimos ir bendruomenėje teikiamų paslaugų neįgaliesiems ir likusiems be tėvų globos vaikams 2014-2020 metų veiksmų planą, taip pat didėjant socialinių paslaugų poreikiui bei siekiant geresnės teikiamų paslaugų kokybės, turi būti plečiamas ne tik socialinių paslaugų įstaigų tinklas, bet ir užtikrinama bendruomenės, organizacijų, ginančių žmonių socialinių grupių interesus ir teises, pagalba. Plungės rajone trūksta arba visai neteikiamos šios socialinės paslaugos:

* bendruomeninių globos namų paslaugos tėvų globos netekusiems vaikams, ypač

vaikams iki 3 metų amžiaus;

* apgyvendinimo savarankiško gyvenimo namuose paslaugos vienišiems

nesavarankiškiems ar neįgaliems asmenims, ypač psichinę negalią asmenims;

* grupinio gyvenimo namų ar palydimosios globos paslaugos jaunuoliams,

paliekantiems globos namus ar globėjus;

* vaikų dienos centrų seniūnijose ir didesnėse bendruomenėse;
* asmens higienos paslaugos socialinės rizikos asmenims;
* trūksta aktyviai veikiančių NVO, teikiančių bendruomenines paslaugas gyventojams.

**15.1. Savivaldybės organizuojamų socialinių paslaugų įvertinimas.**

Lietuvos Respublikos socialinės apsaugos ir darbo ministro 2014 m. sausio 20 d. įsakymu Nr. A1-23 patvirtinti Socialinių paslaugų išvystymo normatyvai. Vertinant pagal normatyvuose nustatytus socialinių paslaugų poreikius, Plungės rajono savivaldybės gyventojams tenka:

|  |  |  |  |  |  |  |
| --- | --- | --- | --- | --- | --- | --- |
| **Eil.**  **Nr.** | **Socialinių paslaugų rūšys** | **NORMATYVAS** | | **2018 m. esama situacija** | | **Skirtumas (+ ), trūksta iki normatyvo (-), viršija normatyvą** |
| **10 000 gyventojų tenka** | | **10 000 gyventojų tenka** | |
| **vietų** | **gavėjų** | **vietų** | **vietų skaičius** |
| **1.** | **Senyvo amžiaus asmenys ir jų šeimos bei suaugę asmenys su negalia ir jų šeimos** | | | | | |
| 1.1 | Pagalba į namus, socialinių įgūdžių ugdymas ir palaikymas asmens (šeimos) namuose | x | 50 | x | 48,6 | +1,4 |
| 1.2 | Dienos socialinė globa / integrali pagalba į namus | x | 11 | x | x |  |
| 1.3 | Dienos socialinė globa ir socialinė priežiūra įstaigoje (Socialinių paslaugų centre, dienos centruose, Šeimos paramos centre, Paramos šeimai tarnyboje, Krizių centre ir kt.) | x | 60 | x | 9,2 | +50,8 |
| 1.4 | Trumpalaikė socialinė globa | 2,7 | x | 2,3 | x | +0,4 |
| 1.5 | Apgyvendinimas savarankiško gyvenimo namuose | 6 | x | x | x | x |
| 1.6 | Ilgalaikė socialinė globa socialinės globos namuose | 27 | x | 35,6 | x | -8,6 |
| 1.7 | Ilgalaikė socialinė globa grupiniuose gyvenimo namuose | 7 | x | x | x | x |
|  |  |  |  |  |  |  |
| **2.** | **Šeimos ir vaikai** | | | | | |
| 2.1 | Šeimos socialinių įgūdžių ugdymas ir palaikymas jos namuose | x | 43 | x | 52,4 | -9,4 |
| 2.2 | Socialinių įgūdžių ugdymas ir palaikymas socialinės priežiūros centre (dienos centruose, Socialinių paslaugų centre, Vaikų dienos centre, Paramos šeimai centre ir kt.): |  |  |  |  |  |
| 2.2.1 | vaikų | x | 30 | x | 32,0 | -2,0 |
| 2.2.2 | šeimų | x | 26 | x | x | x |
| 2.3 | Šeimos apgyvendinimas laikino gyvenimo namuose | 3,5 | x | x | 4,4 | -0,9 |
| 2.4 | Pagalba globėjui (rūpintojui), įvaikintojui | x | 4,5 | x | x | x |
| 2.5 | Dienos socialinė globa / integrali pagalba į namus ir pagalba į namus vaikui su negalia (jo šeimai) | x | 1 | x | 0,6 | +0,4 |
| 2.6 | Dienos socialinė globa ir socialinė priežiūra įstaigoje (Socialinių paslaugų centre, dienos centruose, Šeimos paramos centre, Paramos šeimai tarnyboje ir kt.) vaikui su negalia | 11 | x | x | x | x |
| 2.7 | Trumpalaikė socialinė globa vaikui su negalia | 2 | x | x | x | x |
| 2.8 | Ilgalaikė socialinė globa vaikui su negalia: |  |  |  |  |  |
| 2.8.1 | grupinio gyvenimo namuose | 0,3 | x | x | x | x |
| 2.8.2 | socialinės globos namuose | 0,2 | x | 0,6 | x | -0,4 |
| 2.9 | Ilgalaikė (trumpalaikė) socialinė globa likusiam be tėvų globos vaikui: |  |  |  |  |  |
| 2.9.1 | šeimynoje | 2 | x | x | x | x |
| 2.9.2 | Bendruomeniniuose vaikų globos namuose | 4 | x | x | x | x |
| 2.9.3 | Vaikų socialinės globos namuose | 2 | x |  | 9,8 | -7,8 |
| 2.10 | Apgyvendinimas savarankiško gyvenimo namuose be tėvų globos likusiems jaunuoliams, paliekantiems institucinę globą | 0,2 | x | x | x | x |
| **3.** | **Socialinės rizikos suaugę asmenys** | | | | | |
| 3.1 | Socialinių įgūdžių ugdymas ir palaikymas asmens namuose, socialinės priežiūros centruose (dienos centruose, Socialinių paslaugų centre, Krizių centre, Paramos šeimai centre ir kt.) | x | 8 | x | x | x |
| 3.2 | Asmens apgyvendinimas laikino gyvenimo namuose (įstaigoje motinoms ir vaikams, krizių centre ir kt.), savarankiško gyvenimo namuose | 3,5 | x | x | 21,9 | -18,4 |
| 3.3 | Apgyvendinimas Nakvynės namuose ir laikino apnakvindinimo vietose | 5,5 | x | 9,5 | x | 4,0 |
| 3.4 | Trumpalaikė socialinė globa psichologinės bei socialinės reabilitacijos įstaigoje | 1,5 | x | x | x | x |

**V SKYRIUS**

**PLĖTROS VIZIJA IR PROGNOZĖS**

**16. Socialinių paslaugų plėtros vizija.**

Plungės rajono savivaldybės ateinančių 3 metų socialinių paslaugų plėtros vizija – sukurti gyventojų poreikius atitinkantį socialinių paslaugų įstaigų tinklą, siekti socialinių paslaugų teikimo optimizavimo bendruomenėje ir šeimose, užtikrinti reikalingų socialinių paslaugų teikimo tęstinumą. Sukurti paslaugų tinklą, kad tėvų globos netekę vaikai gyventų bendruomenėje.

**17. Prognozuojamos socialinės paslaugos.**

Per ateinančius 3 metus numatoma plėtoti šias socialines paslaugas:

* sukurti ir kompleksiškai teikti paslaugas socialinės rizikos šeimoms, auginančioms

nepilnamečius vaikus, kad kuo mažiau vaikų liktų be tėvų globos; organizuoti tėvų mokymus, padedančius nepatekti į socialinės rizikos šeimų gretas; siekti, kad visoms socialinės rizikos šeimoms būtų teikiamos socialinių įgūdžių ugdymo ir palaikymo paslaugos, gerinti jų kokybę;

* įkurti gerai veikiantį Globos centrą, stiprinti globėjų (rūpintojų) ir įtėvių paieškos,

atrankos ir rengimo paslaugos teikimą, siekiant vaikus globoti (rūpinti) šeimos aplinkoje ar juos įvaikinti, skatinti globėjus ir budinčius globotojus periodinėmis piniginėmis išmokomis bei teikti jiems profesionalią pagalbą;

* vykdant perėjimo nuo institucinės globos prie šeimoje ir bendruomenėje teikiamų

paslaugų pertvarką, savivaldybėje būtina plėtoti ir remti nestacionarias bendruomenines paslaugas; pertvarkyti Plungės vaikų globos namus, be tėvų globos likusiems vaikams teikti paslaugas bendruomenėje, skatinti globą šeimoje; labiau rūpintis pilnametystės sulaukusiais globotiniais - kurti grupinio gyvenimo namus, ruošti savarankiškam gyvenimui;

* teikti socialines paslaugas pagal poreikį visiems socialiai pažeidžiamiems savivaldybės

gyventojams arčiausiai gyvenamosios vietos, teikti negalią turintiems asmenims integralios (slaugos ir socialines) pagalbos paslaugas jų namuose;

* sukurti kompleksinių paslaugų teikimo sistemą psichinę negalią turintiems asmenims:

įsteigti grupinio gyvenimo namus psichinę negalią turintiems asmenims (SADM planuoja Plungės rajono savivaldybėje 4 grupinių gyvenimo namų įsteigimą ir slaugos paslaugų teikimą Dūseikių globos socialinės namų gyventojams iš ES fondo lėšų) ir organizuoti dienos užimtumo paslaugas bendruomenėje;

* steigti ir išlaikyti savarankiško gyvenimo ar grupinio gyvenimo namus; siekti, kad

savarankiško gyvenimo namuose būtų teikiamos paslaugos asmenims, nereikalaujantiems nuolatinės intensyvios priežiūros, tačiau jiems būtų sukuriamos namų gyvenimo sąlygos; kad savarankiško gyvenimo namuose paslaugos būtų teikiamos nuolatinės gyvenamosios vietos neturintiems socialinės rizikos asmenims, turintiems judėjimo negalią, užaugusiems vaikų globos namų globotiniams, turintiems vidutinį neįgalumą, našlaičiams bei vienišiems sunkiai save apsitarnaujantiems asmenims;

* skatinti socialinių paslaugų įstaigų, nevyriausybinių organizacijų glaudesnį

bendradarbiavimą su seniūnijų bendruomenėmis, siekiant sukurti efektyvesnį socialinių paslaugų tinklą; suteikti socialines paslaugas teikiančioms nevyriausybinėms organizacijoms pritaikytas patalpas, sukurti gerą materialinę bazę;

* sukurti kompleksinę ir gerai veikiančią asmenų išblaivinimo ir jų gydymo nuo

priklausomybių sistemą;

* skatinti socialinius darbuotojus kelti savo kvalifikaciją, semtis naudingų darbo žinių ir

įgūdžių bei kvalifikuotai atlikti socialinį darbą.

**18. Savivaldybės biudžeto augimo perspektyva ir numatomas pokytis.**

Plečiantis socialinių paslaugų infrastruktūrai ir didėjant paslaugų kainai, socialinėms paslaugoms skiriamų lėšų dalis kiekvienais metais turėtų didėti. Pertvarkant Plungės vaikų globos namus, paslaugos bendruomenėje ir paslaugų šeimai plėtra ypač reikalauja didesnio finansavimo iš Savivaldybės biudžeto.

**19. Išteklių prognozė ateinantiems 3 metams.**

Reikalingi materialiniai, finansiniai, žmogiškieji ištekliai ir politiniai sprendimai, norint teikti savivaldybės gyventojų poreikius atitinkančias ir kokybiškas socialines paslaugas:

* vaikų globos institucijos pertvarkai vykdyti ir vaikams, netekusiems tėvų globos, teikti

paslaugas bendruomenėje, apmokėti budinčių globotojų paslaugas lėšos skiriamos iš Savivaldybės biudžeto bus žymiai didesnės, nes brangs Plungės vaikų globos namų išlaikymas, be to, mažės ir visiškai neliks valstybės biudžeto tikslinės dotacijos;

* reikalingos papildomos lėšos dirbančių ir naujai priimamų socialinių darbuotojų ir jų

padėjėjų darbo užmokesčiui ir kvalifikacijai kelti;

* didėja institucijose teikiamų ilgalaikės socialinės globos paslaugų kainos, daugėja

paslaugų gavėjų, todėl nuolatos didėja išlaidos;

* įkurti seniūnijose socialinės priežiūros dienos centrus, pritaikyti patalpas šioms

paslaugoms teikti.

**20. Siūlomos plėsti valstybės ir kitų savivaldybių teikiamos socialinės paslaugos, jų rūšys ir prognozuojamas mastas:**

|  |  |
| --- | --- |
| **Socialinių paslaugų rūšys:** | **Mastas**  **(vietų skaičius)** |
| Ilgalaikė socialinė globa suaugusiems asmenims su psichine negalia | 10 |
| Ilgalaikė socialinė globa senyvo amžiaus asmenims su psichine negalia | 4 |
| Ilgalaikė socialinė globa suaugusiems asmenims su fizine negalia | 3 |
| Ilgalaikė socialinė globa senyvo amžiaus asmenims su fizine negalia | 4 |
|  |  |

**VI SKYRIUS**

**PLANO ĮGYVENDINIMO PRIEŽIŪRA**

**21. Socialinių paslaugų plano įgyvendinimo ir priežiūros vykdytojai.**

Plungės rajono savivaldybės socialinių paslaugų plano vykdytojai: Socialinės paramos skyrius, kaimiškosios seniūnijos, Plungės socialinių paslaugų centras, Plungės krizių centras, Visuomenės sveikatos biuras, socialines paslaugas teikiančios nevyriausybinės organizacijos. Socialinės paramos skyrius renka, sistemina ir analizuoja informaciją apie teikiamas socialines paslaugas savivaldybės teritorijoje. Plungės socialinių paslaugų centras atsakingas už tinkamai organizuotą Globos centro veiklą pereinamuoju laikotarpiu. Atliekamos socialinių paslaugų poreikio, jų teikimo kokybės apklausos. Plano įgyvendinimą kontroliuoja Plungės rajono savivaldybės administracijos direktorius ar jo įgaliotas asmuo.

**22.** **Socialinių paslaugų plano įgyvendinimo priežiūros etapai ir įvertinimo rezultatai.**

Plungės rajono savivaldybės 2018 metų socialinių paslaugų planas bus vertinamas metams pasibaigus. Plano vertinimo metu pasiekti rezultatai bus aptariami su socialines paslaugas teikiančių įstaigų vadovais, socialiniais darbuotojais bei Plungės rajono savivaldybės administracijos vadovais.

Siekiant sėkmingo socialinių paslaugų organizavimo ir teikimo, numatoma:

* visas savivaldybėje teikiamas socialinės priežiūros ir socialinės globos paslaugas registruoti Socialinės paramos informacinėje duomenų bazėje (SPIS);
* kelti darbuotojų kvalifikaciją bei didinti žmogiškuosius išteklius, siekiant gerinti klientų aptarnavimo kokybę;
* bendradarbiauti su įvairiomis įstaigomis ir nevyriausybinėmis organizacijomis, siekiant gerinti socialines paslaugas gaunančių asmenų gyvenimo kokybę;
* 2018 m. Socialinių paslaugų planą skelbti Plungės rajono savivaldybės interneto svetainėje [www.plunge.lt](http://www.plunge.lt)

**23. Pasiektų rezultatų, tikslų ir uždavinių analizė, numatytų vykdyti priemonių efektyvumas.**

Atliekant pasiektų rezultatų, tikslų ir uždavinių analizę, atsižvelgiant į pateiktas ataskaitas, bus įvertinti kintantys veiksniai ar susidariusios aplinkybės, turinčios įtakos Socialinių paslaugų plano įgyvendinimui. Susirinkimų metu bus aptariama, ar tenkinamas socialinių paslaugų poreikis įvairių socialinių grupių asmenims, ar visos plane numatytos priemonės įgyvendintos, įgyvendinimo priežiūros procedūra ir tvarka.

Ar efektyviai vykdomos numatytos priemonės, bus sprendžiama pagal Lietuvos Respublikos socialinės apsaugos ir darbo ministro tvirtinamus Socialinių paslaugų efektyvumo vertinimo kriterijus. Pasiekti rezultatai, tikslai ir uždaviniai vertinami pagal Socialinių paslaugų efektyvumo vertinimo kriterijus, parvirtintus Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104 „Dėl Socialinių paslaugų plano formos ir socialinių paslaugų efektyvumo vertinimo kriterijų patvirtinimo“.

**2018 metų planuojami socialinių paslaugų efektyvumo vertinimo kriterijai:**

1. Plungės rajono savivaldybės biudžeto išlaidos per metus socialinėms paslaugoms, tenkančios vienam savivaldybės gyventojui - 38,2 Eur.

2. Valstybės skirtų dotacijų santykis su Savivaldybės biudžeto lėšomis, skiriamomis socialinėms paslaugoms -58,1 proc.

3. Vietų skaičiaus stacionariose socialinių paslaugų įstaigose santykis su vietų skaičiumi (maksimaliu lankytojų skaičiumi per dieną) nestacionariose socialinių paslaugų įstaigose (laikino gyvenimo namuose, dienos socialinės globos centruose, savarankiško gyvenimo namuose, socialinės priežiūros centruose) - 0,17.

4. Socialinių paslaugų (įskaitant bendrąsias socialines paslaugas) gavėjų skaičiaus santykis su bendru savivaldybės gyventojų skaičiumi - 7,2 proc.

5. Socialinės globos ir socialinės priežiūros gavėjų skaičiaus santykis su bendru savivaldybės gyventojų skaičiumi -3,2 proc.

6. Regioninių socialinių paslaugų gavėjų skaičiaus santykis su kitų socialinių paslaugų (išskyrus bendrąsias socialines paslaugas) gavėjais – 0,02.

7. Socialinių darbuotojų ir socialinių darbuotojų padėjėjų skaičius savivaldybėje, tenkantis 10 tūkst. savivaldybės gyventojų -22,5.

\_\_\_\_\_\_\_\_\_\_\_\_\_\_

**SOCIALINĖS PARAMOS SKYRIUS**

**AIŠKINAMASIS RAŠTAS**

**PRIE SPRENDIMO PROJEKTO**

**„DĖL PLUNGĖS RAJONO SAVIVALDYBĖS 2018 METŲ SOCIALINIŲ PASLAUGŲ PLANO PATVIRTINIMO“**

2018 m. balandžio 11 d.

Plungė

1. **Sprendimo projekto esmė, tikslai ir uždaviniai.**

Plungės rajono savivaldybės tarybos sprendimo projektu siūloma patvirtinti Plungės rajono savivaldybės 2018 metų socialinių paslaugų planą.

Lietuvos Respublikos socialinių paslaugų įstatymo 13 straipsnio 3 dalis ir Vyriausybės 2006 m. lapkričio 15 d. nutarimu Nr. 1132 patvirtintos Socialinių paslaugų planavimo metodikos (toliau – Metodika) 11 punktas Savivaldybę įpareigoja kasmet sudaryti ir patvirtinti socialinių paslaugų planą, kuriame, atsižvelgiant į savivaldybės gyventojų poreikius, numatomos socialinių paslaugų teikimo apimtys pagal socialinių paslaugų rūšis.

**2. Kuo vadovaujantis parengtas sprendimo projektas.**

* 2018 metų socialinių paslaugų plano projektas parengtas vadovaujantis:
* Lietuvos Respublikos vietos savivaldos įstatymu;
* Lietuvos Respublikos socialinių paslaugų įstatymu;
* Lietuvos Respublikos neįgaliųjų socialinės integracijos įstatymu;
* Lietuvos Respublikos Vyriausybės 2006 m. lapkričio 15 d. nutarimu Nr. 1132 „Dėl

Socialinių paslaugų planavimo metodikos patvirtinimo“;

* Nr. A1-83 „Dėl Perėjimo nuo institucinės globos prie šeimoje ir bendruomenėje teikiamų paslaugų neįgaliesiems ir likusiems be tėvų globos vaikams 2014–2020 metų veiksmų plano patvirtinimo“;
* Lietuvos Respublikos socialinės apsaugos ir darbo ministro 2007 m. balandžio 12 d.

įsakymu Nr. A1-104 „Dėl socialinių paslaugų plano formos ir socialinių paslaugų efektyvumo vertinimo kriterijų patvirtinimo“.

1. **Laukiami rezultatai.**

2018 metų socialinių paslaugų plane nurodomos Plungės rajono savivaldybėje šiuo metu socialines paslaugas teikiančios įstaigos ir organizacijos, teikiamos paslaugos ir jų apimtys. Išanalizuota, kokių socialinių paslaugų savivaldybėje trūksta, socialinių paslaugų teikimo prioritetai ir ateities siekiai. Numatytos priemonės socialinių paslaugų teikimo kokybei gerinti bei pasiruošti institucinės vaikų globos sistemos pertvarkai. Plane numatyti socialinių paslaugų finansavimo šaltiniai - valstybės ir Savivaldybės biudžetų lėšos, struktūrinių fondų įtaka.

1. **Kas inicijavo sprendimo projekto rengimą.**

Plungės rajono savivaldybės administracijos Socialinės paramos skyrius.

1. **Sprendimo projekto rengimo metu gauti specialistų vertinimai.**

Sprendimo projektas suderintas su seniūnijų specialistais, Plungės socialinių paslaugų centro ir Plungės vaikų globos namų vadovais.

1. **Galimos teigiamos ar neigiamos sprendimo priėmimo pasekmės.**

Teisės aktų nustatyta tvarka bus patvirtintas Socialinių paslaugų planas. Planuojant šių ir ateinančių metų valstybės ir Savivaldybės biudžetų lėšas, reikia atsižvelgti į šiame plane numatytas teikti ir plėtoti socialines paslaugas

1. **Lėšų poreikis sprendimui įgyvendinti.**

2018 metų Savivaldybės biudžete socialinių paslaugų teikimui numatyta 2 881 870 eurų, iš jų - iš Savivaldybės biudžeto -1 288 400 eurų, iš valstybės biudžeto -748 300 eurų bei 741 170 eurų - iš ES struktūrinių fondų.

Rengėja Socialinės paramos skyriaus vedėja Genovaitė Vasylienė

1. Lentelė užpildoma pagal Socialinių paslaugų kataloge (Žin., 2006, Nr. 43-1570) numatytus socialinių paslaugų įstaigų tipus. [↑](#footnote-ref-1)
2. Apskrities, savivaldybės, nevyriausybinių organizacijų, privačios ir kt. [↑](#footnote-ref-2)
3. Lentelė užpildoma pagal Socialinių paslaugų kataloge (Žin., 2006, Nr. 43-1570) žmonių socialinėms grupėms numatytas socialinių paslaugų rūšis. [↑](#footnote-ref-3)